ELHUYAR Basque Research - Albistea: Hamaika herrialdek Azti-Tecnaliak garatutako software bat erabiltzen dute itsas hondoa aztertzeko\nHasiera > Albisteak > Hamaika herrialdek Azti-Tecnaliak garatutako software bat erabiltzen dute itsas hondoa aztertzeko\nHamaika herrialdek Azti-Tecnaliak garatutako software bat erabiltzen dute itsas hondoa aztertzeko\nNoiz argitaratua: 12/06/05 | Kategoria: Ikerketa | Gaiak: #Orokorrak #Informatika #Ingurumena #Lurraren zientziak\nAMBI , Azti-Tecnalia\nAzti-Tecnaliak garatutako software bat da itsas hondoetako faunaren eta floraren egoera aztertzeko metodorik erabiliena Europako herrialdeetan. Tresna informatiko hori ofizialki erabiltzen dute Europako hamaika herrialdek, eta munduko edozein txokotako itsasoen eta estuarioen egoera ekologikoa aztertzeko aukera ematen du, hondoetako laginetatik abiatuta. Software horrek planetako itsas hondoetako 6.000 animalia- eta landare-espezie baino gehiagoren datuak biltzen ditu. Horrenbestez, nazioartean oihartzun handia izaten ari da.\nAzti-Tecnaliak garatutako tresna hori mundu osoko itsas ingurunearen kalitatea zehazteko lagungarri izaten ari da. Halaber, itsasoko eta itsasertzeko poluzioari aurre egiteko tresna erabilgarria izango da. http://ambi.azti.es webgunean deskargatu daiteke doan. AMBI (Azti’s Marine Biotic Index — Aztiren Itsas Indize Biotikoa) du izena, eta M-AMBI izeneko aldaera bat du, Uraren Direktibaren Esparrura egokitua, hain zuzen ere. Azken hori Espainian, Frantzian, Alemanian, Italian, Bulgarian eta Errumanian erabiltzen dute ofizialki. Beste bertsioa Danimarkan, Britainia Handian, Irlandan, Portugalen eta Eslovenian erabiltzen dute. Bi metodo horiek Angel Borja Biologian doktoreak eta Azti-Tecnaliako itsas ingurunearen kudeaketaren alorreko kideak zuzentzen dituen ikerketa-talde batek garatu ditu.\nAMBI Europa mailan erabiltzen dute, eta AEBn, Txilen eta Txinan hura ofizialki erabiltzea aztertzen ari dira. Bestalde, Naturaren babeserako WWF erakundeak proposatzen du AMBI sistema izokinen hazkuntzarako adierazle gisa erabil daitekeela. Izan ere, tresna eraginkorra da jarduera horren inpaktua neurtzeko itsas ingurunean, eta jarduera hori behar bezala zuzentzeko.\nHalaber, zenbait herrialdek AMBI eta M-AMBI sistemak Europako Itsas Estrategiaren Direktiban erabiltzeko aukera aztertzen dihardute. Hain zuzen, bi metodo horiek itsas ingurunean gizakiok egiten ditugun makina bat jarduera —hala nola isuriak, dragatzeak, azpiegiturak, aridoen erauzketa edota akuikultura-instalazioak— kontuan hartuta garatu dituzte. Bi tresna horien inguruko hainbat argitalpen, txosten zientifiko eta doktore-tesi argitaratu dituzte han eta hemen.\nBentosaren azterketa ekologikorako balio erantsia\nAMBIk eta M-AMBIk balio erantsia eskaintzen diote bentosaren azterketa ekologikoari (itsas hondoan bizi den fauna eta flora). Izan ere, haien egoera eta aldakuntzak neurtzeko gai dira. Horrenbestez, itsasoko eta itsasertzeko poluzioari aurre egiteko datuak lortzeko aukera ematen du.\nBentosaren egoera neurtzeko, AMBI metodoak bost talde ekologikoren arteko proportzioak kalkulatzen ditu; poluzioarekiko sentikorrak diren espezieak, poluzioarekiko epelak diren espezieak eta lehen eta bigarren mailako espezie oportunistak (asaldatutako tokietan gehiago hazten edota garatzen diren horiek). Ikertzaileek itsas hondoaren laginak hartzen dituzte, eta jasotako espezie bakoitza bost talde horietako batean sailkatzen du softwareak. AMBI softwarea bereziki zehatza da hautaketa horretan. Izan ere, mundu osoko itsasoetako 6.000 animalia- eta landare-espezie baino gehiago ditu erregistratuak, baita horietako bakoitza zein talde ekologikori dagokion ere.\nTresna deskargatzeko: http://ambi.azti.es/


Izaskun Landaida - Wikipedia, entziklopedia askea.\n2013ko urtarrilaren 29a -\nUgao, 1969 (51/52 urte)\nMiren Izaskun Landaida Larizgoitia (Ugao, Bizkaia, 1969) bizkaitar politikaria eta enpresa administratzailea da, 2013ko urtarrilaz geroztik Emakunde Emakumearen Euskal Erakundeko zuzendaria.\nEuskal Herriko Unibertsitatean Graduatu Sozialean diplomatu zen, eta gerora Berdintasun agente Masterra gauzatu zuen Valentziako Unibertsitatean.\n1993 eta 1996 bitartean Bizkaiko zenbait enpresa txiki eta ertainetan administrazio lanak egin zituen. 1995etik 2007ra Ugaoko Udaleko Ekintza Sozialerako Zinegotzia eta alkateordea izan zen, EAJrekin. Honetaz gain 2001 eta 2007 bitartean LANDA XXI Landa Eremuko Emakume eta Familien Elkartean berdintasuna eta landa eremuko emakumeen inguruko proiektuen koordinazio eta garapenerako lan teknikoak gauzatu zituen.\n2007ko udal hauteskundeen ondoren Ugaoko alkate bilakatu zen, eta karguan jarraitu zuen 2011ko hauteskundeen ondoren. Alkate zela Bizkaiko Foru Aldundiko Genero Indarkeriaren Behatokiko kidea izan zen, eta baita EUDELeko exekutibako kidea zein erakunde honetako Berdintasun saileko arduradun politikoa ere. Denbora tarte horretan Berdinbidean eta Basqueskola bezalako egitasmoak jarri ziren martxan.\n2013ko urtarrilaren 29an Eusko Jaurlaritzak egindako gobernu-bileran Emakundeko zuzendari izendatu zuen, Maria Silvestre ordezkatuz. Gaur egun kargu horretan jarraitzen du.\nEzkonduta dago, eta alaba bat eta seme bat ditu.\n↑ Izaskun Landaida CV (PDF), Eusko Jaurlaritza https://web.archive.org/web/20190408010920/https://www.irekia.euskadi.eus/uploads/attachments/11136/landaida_larizgoitia_izaskun_eu.pdf\n↑ (Gaztelaniaz) «Izaskun Landaida, nueva directora de Emakunde» El Correo 2013-01-30 (Noiz kontsultatua: 2019-04-07).\nIzaskun Landaidaren orria Eusko Jaurlaritzaren webgunean\nOrriaren azken aldaketa: 27 otsaila 2021, 23:32.


Lur astinduaren osteko giza mugimendua - Gipuzkoako Hitza\nLur astinduaren osteko giza mugimendua\n2015, ekainak 05 Albisteak, Sailkatugabeak 298\nHilabete pasa igaro da Nepalgo lurrikaratik. Aste honetan itzuli dira haurrak eskolara. "Normaltasunera". Nerea Agirrek zuzeneko harremana du Nepalekin, Rokpa Euskadi gobernuz kanpoko erakundeko presidentea baita. Kideek ematen dioten informazioaz gain, Nepalgo egunkariak irakurrita jasotzen ari da gertatzen denaren berri: "Eskolako lehen egunetan klaserik ez ematea gomendatu du gobernuak, soilik hitz egin dezatela, lagunekin jolastu, trauma gainditzen joateko. Pixkanaka bada ere, eskolara bueltatzea ere nahi zuten, normaltasunera itzultzeko".\nZortzi mila hildakotik gora eragin zituen apirilaren 25eko lurrikarak herrialdean, eta beste dozenaka gehiago hamazazpi egun geroago izandako seismoak. Mendialdeko herrixka asko guztiz suntsituta geratu ziren; kalte handiak daude egun Katmandu hiriburuan. Zauriturik edo bizirik atera zirenek, beraz, egoera zaila dute aurrean. Horiei laguntzeko lanean ari dira gobernua eta askotariko gizarte erakundeak; tartean, Rokpa Euskadi.\n"Hasieran ez genuen argi zer laguntza mota bidali. Harremanetan gaude laguntza banatzen ari direnekin, eta beharrak aldatuz doazen arren, kanpadendak dira gehien eskatzen dutena". Rokpa Euskadik 82.000 euro inguru bildu ditu, eta ia 700 kanpadenda bidaliko ditu Nepalera. Gehiago ere izango dira: "Dirua iristen doan heinean materiala bidaltzen goaz". Bide askotatik ari dira laguntza jasotzen: bazkideetatik, Gipuzkoa Solidariotik, enpresa pribatuetatik, norbanakoetatik, udaletatik... —besteak beste, Arrasate, Tolosa, Irun, Zarautz, Aretxabaleta, Errenteria eta Amurriokoek babestu dute—.\nEgoera aldatu egin da lurrikararen osteko lehenengo egunetatik. Hasiera batean, "exodoa" egon zen Katmandutik herrixketara, baina alderantzizko bidea egiten ari dira herritar asko orain: "Herri ugari suntsituta geratu dira, eta luizi arriskua dago; beraz, gobernua jendea birkokatzen ari da, eta beste batzuk euren kasa doaz Katmandura". Landa eremutik "milaka eta milaka" lagun iristen ari dira hiriburura; han, ordea, zaila da guztiei behar bezalako zerbitzua ematea.\nRokpa Euskadi Tibeten aritzen da lanean, baina nazioarte mailako erakunde bat izaki, Nepalen jarduten dutenekin harremanetan jarri zen lurrikararen ondoren. Rokpak umezurztegia du Katmandun, eta hara bidaltzen ari dira laguntza, baita beste hainbat umezurtz etxetara ere —Indrenira, adibidez—: "Kalean ari ziren lo egiten, eta orain kanpadendak aprobetxatzen ari dira, bitartean eraikina sendotzeko". Kanpadenda handiak egiten dituen hornitzaile bat ere topatu du Rokpak, eta umezurztegietako batean jarri nahi duten gizarte jangelarako baliagarria izan daiteke: "Han dauden umeez gain, herrixketako jendea iristen ari zaie". Landa eremuetara ere eramaten dituzte kanpadendak, familietan banatzeko. "Materiala herrixketara iristen denean, laguntzaileek hango ordezkariekin hitz egiten dute, jakiteko zein familiak behar duten gehien. Okerren daudenei ematen diete".\nBestelako arazoak ere areagotu egin dira etxeak suntsitzearen ondorioz; pertsonen trafikoa, haurren kasuan, bereziki. Unicefek arriskuaz ohartarazi du: erakundearen arabera, haur esplotazioko indize altuak ditu Nepalek; azken datuen arabera, 12.000 ume dira urtean pertsona trafikoaren biktima. Agirrek azaldu duenez, gobernuak umezurztegi berriak irekitzea debekatu du, mafiek haurrak hartzeko arriskua ikusita: "Zin egiten diete Indian lana izango dutela, fabrika batean, etxeak garbitzen, haurrak zaintzen... Askok emagaldu etxeetan bukatzen dute". Prebentzio neurri gisa, 16 urtez azpikoek ezin dute bakarrik baimenik gabe bidaiatu, eta herrixketara gizarte langileak bidaltzen ari dira, familiei gertatzen ari denaz abisatzeko.\nOsasun arloan ere, zailtasunak dituzte. Gobernuak martxan jarritako kanpaina batez mintzo da Agirre: "Jendeak aire zabalean kaka egin zezan saihesteko, oso lan ona egiten ari zen gobernua, Osasunaren Mundu Erakundearekin batera. Nahiko aurreratuta zegoen kontua, baina lurrikararekin jendeak ez du etxerik, eta kalean egiten du; askok ibai ondoetan, garbitzeko". Horren ondorioz, gaixotasunak agertzen ari dira; kolera da garrantzitsuenetako bat. "Eta espero da egoerak okerrera egitea montzoia iristen denean. Atzeratuta dator, baina ailegatzear da". Ura edangarri egiteko gailu bat ere bidali du Rokpa Euskadik Nepalera —egunean 4.000 litro ur hornitzeko ahalmena du—.\nLaguntza bidaltzeko momentu zailak igaro dituzte, aduanetako trabak eta abarrak. Hala ere, han ordezkaritza izateak lana erraztu die: "Ziurta dezakegu laguntza guztia iristen dela".


Beduako zementu fabrika\nIzena: Beduako zementu fabrika\nTipologia Zehatza: Zementugintza tea afalto lanak\nGarai bateko portu-errenteria zaharrean dago kokatuta fabrika hau. Kaian zama deskargatzeko erabiltzen zen lekua oso egoera txarrean dago. Labeak goragune batean zeuden eta, beste aldean, Zumaiako errepideak bereizita, fabrikaren gainerako elementuak (makina birrintzaileak, errotak, siloak, kapatazaren bizitetxea).\nForjatu azkarreko zementu naturala egiten zen fabrika hau 1885ean fundatu eta Bedua deritzan gunean eraiki zen. Gune horretan izen bereko portua zegoen garai batean, eta Zestoako burdinoletarako ekarri ohi zuten burdin minerala bertan deskargatzen zen. 1895. urtean nagusiek fabrika handitzea erabaki zuten: 7 labe berri egin zituzten. Fabrikako nagusiak aldi berean lignito hobien jabeak ere baziren, eta horietako harria erre edo kiskali egiten zuten kare bihurtzeko. Hobietako harria txirrikaz edo gurdiz eramaten zen labeetaraino.\nZementu mota askotarikoa ekoizten zen:\nZementu hidraulikoa: kareharria eta buztina errez lortzen zena.\nPortland zementua: igeltsua eta buztina nahastu eta, aglutinatzeko, tenperatura handian kiskali eta gero, zepa porotsua eta gotorra lortzen zen, klinka esaten zaiona. Pikorrak eho edo txikitu ondoren geratzen zen hautsetik zementu hidrauliko ordu arteko guztiak baino kalitate hobekoa ateratzen zen, ezari-ezariago forjatuz erresistentzia eta bolumen egonkortasun handiagoa lortzen zelako.\nHarrobian harria atera eta, behar bezala txikitu ondoren, labean sartzen zen ikatzarekin batera. Harri puskak goiko ahotik sartu eta bata bestearen ondotik jarraian eta sailka antolatzen ziren; deskarga, gehienetan, eskuz egiten zen beheko aho zuloetatik, eta hortik eho makinen tolbetara eramaten zen. Material kiskalitakoa eho egin ohi zen gero, eta hortik ateratzen zen hauts moduko horrekin egiten zen ondoren kanpora bidali edo salduko zen zementua.\nForjatu azkarreko zementu fabrikan, kiskaltzea bost labe zutetan egiten zen, eta barruko hormatik deskargatzen zen, harri kopuru jakin bat erabat kiskalita eta hotz-hotza atereaz. Labeak egunero husten ziren eta, erabat kiskalita geratu ziren harriak eta zepa bereizi ondoren, gainerakoa eho egiten zen. Errekinak produzitzen zuen hautsa zementuarekin batera ehotzen zen. Hiru makina birrintzaile ziren harria hauts bihurtzeko; labetik atera ahala botatzen zitzaion harria makinari, eta txitxirio baten tamainako eginda uzten zuen. Makina harria zehatzeko eta ehotzekoek, baheek eta gainerakoek zuzen funtziona zezaten, baziren bertan tresna jasotzaileak, kiribilak, transmisioak eta mugimendurako behar ziren gainerako elementu osagarriak.\nKonponketa lanak egiteko lantegi bat zegoen, eta hor barruan tornuak, daratuluak eta beste tresna asko, beren transmisioekin eta, gainera, sutegia.


Urriaren 12an harro sentiarazi nahi gaituzte; Gaztelako Koroak bidalita, Cristobal Colon izeneko tipo batek 1492an lehen aldiz Guanahani uhartean lurra zapaldu zuen, horrela, Amerika konkistatzeko eta kolonizatzeko prozesuari hasiera emanez. Orduan, 60 milioi biztanle zituen. 130 urte geroago, 3 milioi besterik ez ziren geratuko. Hau da, Amerikan bizi zen biztanleriaren %95a desagerrarazi zuten gizateriak ezagutu duen genozidiorik basatienean.\nherriok erresistentzia! herriok erresistentzia!\nantiinperialismoa, jatorrizko herriak, Urriak 12


Irekia Eusko Jaurlaritza - Gobierno Vasco :: Emakume etorkinen aurkako genero indarkeria bideratzeko, prebenitzeko eta erantzuteko kanpaina\nEmakume etorkinen aurkako genero indarkeria…\nSeinaleak sumatuz gero aurre egin! Iturria: Irekia\nEusko Jaurlaritzako Genero Indarkeriaren Biktimei Laguntzeko Zuzendaritzak eta Inmigrazio Zuzendaritzak kanpaina bat sustatu dute EAEn bizi diren emakume etorkinen aurkako genero indarkeriari aurre egiteko eta laguntzeko lan eta diagnostiko prozesu bat bultzatzeko. Ekimena 2009ko azaroan hasi zen eta, gaur egun, lehenengo fasea amaitzen ari da.\nKanpainaren ardatza prebentzio eta sentsibilizazio maniobrak bultzatzea da, emakume etorkinei indarkeriazko egoera hori eteteak daukan garrantziaren berri emateko. Hala, genero indarkeria mota eta zantzuak ezagutzeko eta, hortaz, haiei aurre egin ahal izateko beharrezkoak diren tresnak eskuratzen laguntzea da kanpainaren ildo nagusietako bat.\nAbiapuntu horri helduta, Genero Indarkeriaren Biktimei Laguntzeko Zuzendaritzak eta Inmigrazio Zuzendaritzak "Kontrola, beldurra eragitea, isolatzea: hori ere genero indarkeria da" izeneko kanpaina martxan jarri dute elkarrekin. Kanpainaren helburua da emakumeen aurkako indarkeriaren modurik leun edo ezkutukoenak ere identifikatzea, emakumeen sufrimendua eta mendetasuna areagotu egiten dutenak.\nKanpainak genero indarkeriaren biktima diren emakumeei laguntzeko telefono bidezko arreta zerbitzuaren (900 840 111) berri ematen dio etorkinen komunitateari. Telefono horren bidez, biktimek ezkutuan, sekretupean eta guztiz doan zalantzak argitu ditzakete; esaterako, genero indarkeria pairatzen ari ote diren. Halaber, beharrezkoa balitz, biktimek laguntza emozionala jaso dezakete eta, hala badagokio, beharrezko zerbitzura bideratu ditzakete. Euskaraz eta gazteleraz gain, telefonoak 51 hizkuntzatan eskaintzen du arreta, 24 orduz egunero.\nEkimena, gainera, euskarri publizitarioetan ere oinarritzen da; hain zuzen, hizkuntza ezberdinetan idatzitako sentsibilizazio liburuxkak eta kartelak banatu dira, ahalik eta etorkin kopuru handienera zabaltzeko. Liburuxkak eta kartel horiek EAEko mintzaleku, elkarte, eraikin publiko eta osasun zentroetan banatu dituzte.


Atutxa II.a eta Txikia II.a nagusitu dira Sunbillako XVII. Ramon Latasa Sarian - Malerreka - Erran.eus\nAtutxa II.a eta Txikia II.a nagusitu dira Sunbillako XVII. Ramon Latasa Sarian\nTtipi-Ttapa 2018-08-13 13:20\nRamon Latasaren omenez hamazazpigarren aldiz egindako lehian parte hartutakoak. Argazkia: Jose Mari Telletxea\nAizkolari beteranoen arteko lehia ikusgarrian, Arrospidek eta Arria II.ak irabazi zieten Mindegia eta Astibirari\nAitzol Atutxa II.a eta Julen Alberdi Txikia II.a nagusitu ziren abuztuaren 11n Sunbillan, Ramon Latasa zenaren omenez hamazazpigarren urtez antolatutako aizkora sarian. Irabazleek 28 minutu eta 42 segundo behar izan zituzten hamar kanaerdikoak eta sei 60 ontzakoak mozteko.\nLarrañagak eta Mugertza gipuzkoarrek 30 minutu eta 32 segundo behar izan zituzten eta bigarren gelditu ziren; hirugaren, Iker Vicente eta Donato Larretxea aranztarra gelditu ziren (32:02) laugarren Joseba Otaegi eta Jon Rekondo leitzarra izan ziren (33:10) eta bosgarren Xabier Orbegozo Arria V eta Ruben Saralegi.\nProba nagusia izanagatik, ez zen hau Sunbillako pilotalekua lepo bete zutenek ikusi zuten apustu bakarra. Izan ere, 750 lagun sartu ziren frontoian, ia baino 221 gehiago. Ikusminik handiena, beharbada, garai bateko aizkolari beteranoek sei kanaerdikoetara eskainitako desafioa izan zen. Alde batetik, Angel Arrospide eta Arria II.a gipuzkoarrak, 62 eta 72 urtekoak; bertzetik, Ezkurrako Mikel Mindegia eta Leitzako Patxi Astibia leitzarra, 69 eta 75 urterekin. Laurek lan ederra egin zuten, baina azkenean, gipuzkoarren “gaztetasuna” (134 urte bien artean, nafarrek berriz hamar gehiago) nagusitu zen. Gipuzkoarrek 12 minutu eta 33 segundo behar izan zituzten lana burutzeko eta nafarrek 13 minutu eta 54 segundo.\nTxinga eramaten egindako marka ahaleginetan ez zen suerterik izan, frontoiko bero handiarengatik eta hezetasunarengatik ez baitzen erraza txingak ongi eustea. Xanta Sousa lesakarra 50 kiloko txingekin aritu zen eta bortz plaza eskas egin zituen. Ousmané Drame bizkaitarra, berriz, ehun kiloko txingekin aritu zen eta Munduko errekorretik 12 metrora gelditu zen: 3 plaza eta 17,53 metro egin zituen.\nRamon Latasa Saria 2018\nTtipi-Ttapa 2018 abu 13 Malerreka Sunbilla


Gabonak haur liburutegian:ipuin kontaketak\n2018/12/12 17:30 - 2018/12/28 — Haur liburutegia\nGabonen inguruan antolatutako ekintzen barruan, hiru ipuin kontaketa haur liburutegian: abenduaren 12an, 18an eta 28an. Gogoan izan, besterik adierazten ez bada, ipuin kontaketak ez daudela haur oso txikiei zuzenduak (ikusi saio bakoitzerako gomendatutako adin tartea)\nErakusketa:'Gure mundua eraldatzeko 17 helburu'\n2018/12/21 18:00 — Oxford aretoa\n2030 Agenda eta GIH zer dira? Unesco Etxearen eskutik, 17 ilustrazio, beste hainbeste artistarenak, Garapen Iraunkorrerako Helburuak irudikatu eta ezagutarazteko. Helburua, 2030. urterako pobrezia mota oro ezabatzea, desberdintasunak murriztea eta klima-aldaketaren aurka egitea, inor atzean gelditzen ez dela bermatuz. Jakin gehiago GIHei buruz, eta ekin!\nKontzertua: ZUMB + Zukan\n2018/12/22 19:00 — Zumaiena aretoa\nAurten Gabonetako kontzertu berezian Mari Zubimendiren Zukan hirukotearekin batera joko du Musika Bandak. Herriko musikari bikainekin gozatzeko aukera aparta.\nHileroko dantza tailerra:'Hip hop familian'\n2018/12/29 17:00 — Zumaiena\nAstinduren eskutik, hileroko dantza tailerrak: doan, irekiak eta adin eta maila guztietarako aproposak. Abenduan 'Hip hop familian' Zumaienan, irakaslea Alazne Martinez. Zatoz seme-alabekin dantzaz gozatzera!


Euskararekin lotuta – bizieuskotren\nBeste pertsonen ongizateari buruz\nHobeto eta seguruago bidaiatzeko tresna\nEskerrik asko hobeak bilakatzen gaituen gehiengo handiari\n© 2019 Eusko Trenbideak - Ferrocarriles Vascos S.A. Ez da argitalpen honen erreprodukzio partziala edo osoa baimentzen.\nErreserbatuta eskubide guztiak.\nEuskararen erabilera arautzea ezinbesteko helburua da euskal gizarte osoari eskainitako zerbitzu baterako. Helburu hori lortzeak ekimenen, planen eta ekintzen aniztasuna behar du.\nEuskara Planean, Euskotrenek euskararen normalizazioaren bidean aurrera egin dezan Euskara Batzordeak onetsi zituen helburuak eta ekintzak biltzen dira...\nIdatzizko eta ahozko kanpo harremanetarako protokoloa\nEuskotreneko zuzendaritzak 2015ean onetsi zuen Euskara Plana ...\nLangile berrien kontrataziorako protokoloa\nXedea: langile berrien kontratazio prozesua euskaraz izatea bultzatzen jarraitzea...\nTren arloko terminologia hiztegia online, euskaraz, gaztelaniaz, ingelesez eta frantsesez\nEuskotrenek, Euskal Trenbide Sareak, Bizkaiko Garraio Partzuergoak, CAFek eta Metro Bilbaok, Elhuyarren Hizkuntza eta Teknologia ...\nZilarrezko Bikain aintzatespena\nEuskotrenek ZILARREZKO BIKAIN aintzatespena lortu du, euskarak ENPRESAN duen erabilera, presentzia eta kudeaketa maila ertain-altuarengatik ...\nHorrez gain, zure interesekoa izan daiteke:\nEuskara Planean, Euskotrenek euskararen normalizazioaren bidean aurrera egin dezan Euskara Batzordeak onetsi zituen helburuak eta ekintzak biltzen dira.\nPlan hori, Eusko Jaurlaritzako Hizkuntz Politika Sailak definitu zuen eta 2015-2017 epealdirako zehazten den V. Planaren barruan dago.\nPlanaren diseinurako ardatz nagusia Euskotreneko eragile nagusien arteko adostasuna izan da.\nEuskotrenen asmoa pauso sendoak ematea da, kanpora zein barrura begira, eta konpromisoa hartzea, etorkizunean euskararen erabilera ohikoa eta naturala izan dadin.\nEuskotreneko bezeroei zerbitzua euskaraz bermatzea eta lan taldean euskararen erabilera areagotzea.\nHizkuntz politika eta hizkuntz irizpideak definitzea, horiek langileei eta interes taldeei jakinaraztea, horiek betetzeko beharrezkoak diren neurriak eta baliabideak bideratzea eta horren betetze mailaren jarraipena egitea.\nEuskara Planaren inguruan adostasun zabala lortzea.\nGizarteari erakunde euskaldunaren irudia proiektatzea.\nEuskotreneko zuzendaritzak 2015ean onetsi zuen Euskara Plana. Planaren xedea, euskararen erabilera definitzeko eta normalizatzeko neurriak eta irizpideak helaraztea da.\nLangile guztien ardura da hori aurrera eramatea, kanpoko harremanetan euskararen erabilera bermatuz.\nHelburu horrekin, Euskotrenen naturaltasunez eta erraztasunez erabiltzeko baldintza egokiak sortzen dira.\nProtokolo honek euskararen tratamendua nolakoa izan behar den definitzen du:\nGarrantzitsua da euskaraz hitz egitea, euskaldun guztiek egin ahal dezaten.\nEuskara Euskotrenek dituen baliabide guztietan erabili eta hedatu behar da.\nAldizkariak eta buletinak: elebidunak izango dira.\nEuskotrenek euskararen presentzia bultzatuko du: ekitaldietan, jardunaldietan, hitzaldietan, kongresuetan eta bestelako deialdi, programa eta ebentuetan.\nMegafonian eta erantzungailu automatikoetan bi hizkuntza ofizialak erabiliko dira.\nEuskadiko enpresa hornitzaileekin harremanak euskaraz izango dira edo, gutxienez, bi hizkuntza ofizialetan.\nErakunde publikoekin, idatzizko harremanak elebidunak izango dira, eta ahozkoak, ahal izanez gero euskaraz.\nKontratazioan, indarrean dagoen Hitzarmen Kolektiboa kontuan izanda, Euskara Planaren Eranskina den Hizkuntz Eskakizunen taula hartuko da kontuan.\nLangile berrien kontratazio prozesua euskaraz izatea bultzatzen jarraitzea.\nPoltsa ofizialetatik etorrita sartzen diren langile berriei zuzendutako harrera protokoloa egitea, harrera hori euskaraz egiteko, eta horren eragina jasotzen duten pertsonei eta inplikatutako arloei jakinarazi.\nLangile berriekin kontratua sinatzen denean:\nEuskotrenek euskara ikasteko edo hobetzeko hartutako neurriak azalduko dira (Hitzarmen Kolektiboa eta Euskara Plana). Bezeroekin harreman zuzena dagoenean, hizkuntz eskubideen normalizazioa eta bultzada gauzatuko da (Kontsumitzaileen eta Erabiltzaileen Estatutuak eta dekretu legegileetatik sortutako betebeharrak).\nEuskara Planari buruzko informazioa emango da.\nEuskararekin erlazionatuta dauden enpresaren identifikagailuak banatu edo ezagutaraziko dira.\nKanpoko lan poltsetatik datozen langileen kasuan, euskaraz badakite aurreko protokoloa osorik aplikatuko zaie eta, bestela, ahal den neurrian, euskaraz hitz egingo da.\nEuskotrenek, Euskal Trenbide Sareak, Bizkaiko Garraio Partzuergoak, CAFek eta Metro Bilbaok, Elhuyarren Hizkuntza eta Teknologia unitateko terminologia adituen aholkularitzarekin egindako hiztegi horrek tren munduarekin erlazionatutako oinarrizko 4.830 kontzeptu biltzen ditu, hamabost arlotan sailkatuta.\nErabiltzaile guztiei zabalik dagoen kontsultarako tresna da, eta eduki gehiago jasoko dituen proiektu zabalagoaren hasiera gisa dago diseinatuta: definizioak, irudiak edo dokumentazioa: http://trenhiztegia.eus/\n"El CTB, CAF, Euskotren, Euskal Trenbide Sarea y Metro Bilbao han elaborado un diccionario ferroviario ..." - Bizkaiko Garraio Partzuergoa\n"El Diccionario Ferroviario suma ya 5.200 conceptos y 100 imágenes consultables en internet" - Europa Press\nEuskotrenek ZILARREZKO BIKAIN aintzatespena lortu du, euskarak ENPRESAN duen erabilera, presentzia eta kudeaketa maila ertain-altuarengatik.\nBIKAIN (Hizkuntz Kudeaketaren Kalitate Ziurtagiria), Eusko Jaurlaritzak ematen duen ziurtagiri ofizial, publiko eta doakoa da, eta ebaluazio prozesu bat gainditu ondoren lor daiteke. Ebaluazio horretan, Erreferentziazko Esparru Estandarrarekin bat etorriz, 4 ardatz hartzen dira kontuan:\nKomunikazioa eta irudi korporatiboa erakundean\nHalaber, ardatz horiek enpresaren jarduera guztiak barne hartzen dituzten 18 elementu biltzen dituzte.\nEbaluazio taldeak euskararen presentzia, erabilera eta kudeaketa aztertu zituen elementu horietan guztietan, indarguneak eta hobetu beharreko puntuak identifikatuz, eta aurrera egiteko jardunbide onak eskaintzeko ahalegina eginez.\nEuskotrenek langileak zoriondu nahi ditu, lortu den aintzatespen ofizialarengatik. Izan ere, abiapuntu egokia eta beste motibazio bat da euskara enpresan erabiltzeko bidean mugarri berriak lortzeko.


Zaldibiako udalak, Berdintasuna, hezkuntza, gazteria eta aniztasunaren lan-arloaren eta Etxekonekok elkartearen sustapenarekin, irailaren 17an, arratsaldeko 18:00tan lehenengo “Harrera eguna” antolatu du. Hurrengo urteetan tradizio bilakatzea espero den ekitaldi honetan parte hartzeko 2019ko irailetik 2020ko irailera bitartean Zaldibian erroldatu diren herritarrei gonbita luzatu zaie; helburua ongi etorria eskaintzea da, eta bide batez, elkar ezagutu eta batera herria osatzeko gonbita egitea etorri berriei.\nEkitaldi honetako parte hartzaile guztiak udaletxe azpiko arkupean bilduko dira eta herrian zehar txango bat egingo dute, leku esanguratsuenetan geldialdiak eginez. Hala, udal zerbitzuen berri jaso eta herriko eremu, erronka eta balioak nabarmenduko dituen ibilbidea egingo dute elkarrekin udal ordezkariek, hainbat eragiletako ordezkariek eta nola ez, ekimenerako gonbiteari erantzun dietenek. Euskaraz egingo da ibilbidea, gure herriaren balio bat izaki, baina uneko itzulpenak egiteko hainbat herritarren laguntza ere izango da.\nLehen edizio hau ez da nahi bezala ospatuko ordea, Covid-19aren hedapena medio. Horregatik, aire zabalean egingo da ibilbide osoa, talde txikitan, distantzia eta maskararekin. Ekimena urtero errepikatzeko asmoa dagoenez, ea datorren urtekoa normaltasunez eta era irekiago batean egiteko moduan garen.


Agurtza arrantza-ontziaren bihotzean - museoeneguna.eus\nAgurtza arrantza-ontzia gure kostaldean geratzen den arrantza tradizionaleko zurezko azken itsasontzietako bat da.\nItsasontzi museo bihurtuta, bisita gidatuetan hegaluzea arrantzatzeko teknika eta gure arrantzaleen bizimodua ezagutarazten dira, emakumeen lana ere nabarmenduz.\nAgurtzaren elementu garrantzitsuenetako bat makina-gela da, ontziaren bihotza, alegia.\nMotorrek eta hozkailuek ondo funtzionatu behar dute ezinbestez. Bestalde, makinisten lana ezin garrantzitsuagoa da arrantza ona izateko, bere zereginetako bat berdela ikusi orduko motorra garaiz etetea da eta.\nMurgil zaitez Agurtzan!


Marketin Aurreratua > Praktikak\n"Nire eguneroko lanean, ez da errutinarik, erronka askori egin behar baitiogu aurre"\nPraktikak Hearst Magazinen\n"Praktikak orain dela 2 hilabete hasi nituen, Hearst Magazine taldeko Publizitateko Nazioarteko Sailean eta, orain arte, ibilbidea eta ikaskuntza oso positiboak izan dira.\nGure Sailean moda eta dekorazioko Espainiako markekin lan egiten dugu (Tous, Bimba y Lola, Camper, Kettal, Rosa Clará...), atzerrian marka sustatu eta hedatu nahi dutenak, taldeko aldizkari eta onlineko bitartekoen bidez, esate baterako, Elle, Cosmopolitan, Harper's Bazaar...\nNire eguneroko lanean, ez da errutinarik, erronka askori egin behar baitiogu aurre. Alde batetik, etengabe aztertzen dugu atzerrian hazten ari diren Espainiako marken ibilbidea. Neure egitekoa da haiekin harremanetan jartzea, elkarrekin lan egin ahal izateko. Beste aldetik, bezeroentzako proposamenak eta aurrekontuak prestatu behar ditugu.\nEsate baterako, bezero batek hainbat herrialdetan publizitate kanpaina bat egin nahi baduzu, gu herrialde horietan argitaratzen diren taldeko enpresekin harremanetan jarriko gara eta aurrekontua eskatuko diegu. Horrela, proposamen orokorra prestatuko dugu, bezeroaren eskakizunak betetzeko. Bezeroak proposamena egoki ikusten badu, hurrengo pausoa hasiko da. Aldizkariak argitaratzen direnean, bulegora bidaltzen dizkigute, eta guk bezeroari erakusten diogu lana ongi atera dela.\nKaos uneak ere baditugu, esate baterako, bezeroak zerbait berehala behar duenean eta beste herrialdeetako ordu aldaketa kontuan hartu behar dugunean, edo tarifak eta prezioak negoziatu behar ditugunean. Baina atzean talde ona baduzu, azkenean, dena ongi ateratzen da.\nHorregatik, praktika osoak direla uste dut. Nire ondorioa? Ikasteko aukera pila bat!\n- Lehenengo, MUMAn ikasitakoa erabiltzeko aukera.\n- Modako eta dekorazioko publizitatearen esparruan negoziatzen eta saltzen erakusten ari dira.\n- Taldean lan egiten ikasten ari naiz.\n- Eta lana ingelesez egiten dut, munduko herrialde askorekin harremanetan jarri behar baitut.\nOso pozik nago!"\nHaizea Gogenola, Praktikak Hearst Magazinen\n"Deustuko Unibertsitateko MUMAn hasi nintzen marketinaren alorrean gehiago sakontzeko eta praktikak Espainiatik kanpora egiteko, erro..."\nPraktikak Novartisen (Suitza)\n"Adolfo Ruiz naiz, 22 urte ditut eta International Managementeko graduduna naiz Nafarroako Unibertsitatean. Neure ikasketa eta lanbide ibilbidea nazioarteko esparrura bideratzea izan da beti nire nahia. Deustuko Unibertsitateko MUMAn hasi nintzen marketinaren alorrean gehiago sakontzeko eta praktikak Espainiatik kanpora egiteko, erronka handia, zalantzarik gabe.\nHainbat sektoretako enpresa askotako hautaketa prozesuak egin ditut, oso luzeak batzuk: ziurtasun eza, etsipena, ilusioak, telefono bidezko eta aurrez aurreko elkarrizketak, talde dinamikak, assessment centerrak... Azkenean, Near Patient Testing Uniteko taldeko hainbat pertsonarekin telefono bidezko hiru elkarrizketa egin ondoren, Novartisek aukera eskaini dit urte betez Basileako egoitza nagusian, Suitzan, lan egiteko.\nNovartiseko praktiketan, marketinaren alorreko eta beste sail batzuetako egitekoak eramango ditut aurrera. Besteak beste, Excelen datu baseak aztertu eta interpretatuko ditut, merkatu ikerketa kuantitatiboak eta kualitatiboak egin, azterketaren emaitzak Power Point bidez erakutsi, eta bilerak antolatu.\nBeti esan ohi dut, eta masterreko nire ikaskideek badakite nire ohiko esaldietako bat dela, praktikei dagokienez: “Maila gorenera iristea desio behar duzu, nahi duzun horrekin amets egin, antolatuta, ahaleginduta eta tinko lan eginda lortu ahal izateko”. Funtsezkoa da norberaren bikaintasuna bilatzea eta zu baino pertsona hobeez inguratzea. MUMAk hori guztia ematen dizu. Nik lortu dut nahi nuena. Eta zuk, lortu nahi duzu?"\nAdolfo Ruiz, Praktikak Novartisen (Suitza)


Ipoin kontalari saio ultratraumatikua — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Ipoin kontalari saio ultratraumatikua\nIpoin kontalari saio ultratraumatikua\nOier Gorosabel 2015/08/10 15:00\nOin dala gitxi etxian komentatzen izan giñan: azkenaldixan, krisisa dala eta, arte munduan transfuga asko ikusten gabiz, hau da, diziplina bateko artistak, beste eremu baten sartzen. Intrusismo itxurako bat edo. Lehenago izan ziran TB aurkezle sartutako aktoriak, esate baterako –kazetarixen protestak eragin izan dittuana-, eta azkenaldixan, barriz, ipoin kontalari sartutako aktoriak.\nKili-Koloko Asun, Ernesto eta "Latex"ekin batera Azpeittiko Matadeixen (Lovo, 1998)\nEz dakitt zein izango dan Roberto Mezquita, Joxe Mari Carrere, Pello Añorga eta beste kontalarixen iritzixa, baiña guri behintzat, kontalarixana eta antzezliana oso bihar artistiko desbardiña begittantzen jaku. Orokorrian, ipoiñak kontatzen dittuan aktoriak erritmo eta gain-interpretaziño arazuak izaten dittuez. Patxada faltia, beste era batera esanda.\nOndo dakitt nik, eta ez bakarrik ikusle modura. Antzezle saiatua nintzanian be, bardintsu zala iritzitta, ipoiñak kontatzera sartu nintzan behiñ. Behiñ, eta ez gehixago (kontalari teknikia garatu ezian, behintzat). Errez esan neike nere farandulero bizitzako momenturik estuena orduantxe pasau nebala.\nKale antzerki saiuekin harrotuta (aurrekuan esan neban: nere ustez, publikuari bildurra kentzeko onena), nere burua edozertarako prest ikusten neban. Halan, Kili Kolo antzerki taldera proposamena etorri zanian, ez neban larregi pentsau: ipoin kontaketa saiua egin nahi zeben Eibarko Liburutegixan, umiei zuzenduta.\nEtxatan gauza gatxa begittandu: ¿ipoiñak? banekixazen (Las Mil y Una Noches irakorri barri), ¿kontaketia? antzezlia izanda, arazorik ez (gerora ezagutu dittudaz teknika desbardiñen ñabardurak) ¿umiak? publiko errezena (craso error).\nBigarren erroria: indarra ipoiñak ikasten gastau neban. Mil y Una Nochietako batzu aukeratu nittuan, nere gustokuenak (hirugarren erroria). Ondiok zeozer erdi-gogoratzen dot: koloretako arraiñak dittuan lakua, jauregixan parian... mendi puntako kasetatxuan dagon zaldunan estatua baltza... grifo mitologikuan gaiñian hegan... Kontakizun ederrak, baiña antxiñakuak (gaur egungo literaturan ohizko diran gag-ik bakuak) eta mezu lauso xamarrekuak.\nHalako orientaltasun pizkat irabazte aldera, moro jaztia pentsau neban. Horretarako eredua, sultan itxuria barik, kaleko saltzailliena izan zan: nere alkondara bakarra (erreixaduna) goraiñoko botoiakin lotuta, panazko frakak eta halakuak. Buruan ez dot gogoratzen zer, seguraski Kili Koloko lokaleko txapelen bat. Eta, orijinaltasun toke “majistrala” emotiarren, arpegiko eta eskuetako azala baltzitzia pentsau jatan, zerekin eta... kafe hondarrekin. Zelako alternatibua, naturala, birziklatuta eta merkia. Hauxe izan zan laugarren erroria, eta larrapastadarik haundiña.\nIzan be, ez da fisiologia asko jakin bihar azalan iragazkortasunan barri izateko. Hau da: azalian emondako edozer (pomadía, esate baterako) azpiko ehunetara pasauko dala, odoleraiñok allegauta. Nere ikasketekin behintzat, ez dago atxekirik hori ez jakitzeko. Tira, ba azalian zihar igurtzittako kafe hondarrekin (Portaleko tabernan eskatu neban, txarto gogoratzen ez badot) ezdakitt zenbat kafeina pasauko jatan odolera, baiña efektuak ikusitta... ¿bost taza? ¿sei taza? holakoren bat izango zala kalkulau neike. Idea bat egin deizuen, egunian zihar bi kafe hartzen dittudazenian, gabaz lo egitteko arazuak izaten dittudaz nik.\nLiburutegira, beraz, egoerarik onenian allegau nintzan: errekurtso dramatiko barik, publikuakin konektauko ez zeben ipoiñekin, eta urtenbide bat topatzeko bihar izaten dan lasaittasuna galduta. Bost minutuan edo mantendu ahal izan neban momorro txikixen atentziñua: hortik aurrera, zoramena. Hain txarto pasau neban, eze, nere ustez hórrek errekuerduak burutik borrauta dakadazen, lotsian lotsaz. Bertan zeguazen gurasuak be gogoratuko dirazela uste dot, hain izan zan ipoin kontaketa saio txarra. Eskerrak sarrerarik ez zebela ordaindu, gitxienez...\nTira: biharbada saiua ez zan nik gogoratzen doten besain txarto urten. Baiña eskarmentu ederrakin urten neban handik: aktore biharra eta ipoin kontalarixana, ez dira bardiñak. Intrusismorik ez! ;-)


Inbasorea | Kultura | Berria\nMikel Taberna -\nInork ez zuen entenditzen nola gogoratu zitzaion Rokori gure karrikan estilo hartako ostatua plantatzea. Lehendik bagenituen bizpahiru edantoki, polliki ari zirenak lanean, orain dela hiruretan hogei bat urte irekiak eta orain ere orduan bezalaxe segitzen zutenak. Dekorazioa deus gutti aldatua zuten aspalditik, eta bezeroak ere ez pentsa, auzoko bizilagunak edo bertako denda eta tailerretako langileak gehienak, eta elkarren ezagunak. Kanpotar galduren bat sartzen bazen, segituan ematen genion begia kontrolpean edukitzeko.\nGure ziutateko Zabalgunean, jakin nahi baduzue, baina periferian, batzuek barrio Salamanca erraten dioten honetan ere ez baita oro pare. Dezente aldatzen da mutur batetik bertzera, nahiz eta hauteskundeetan orduan ez zen hainbertze nabari: eskuin gogorra gailen zen iatsu denean Roko agertu zen garaian. Luzea izaki frankistek gerrako euren hilei eraikitako porlan-masaren itzala!\nZurrutalekuez aparte, jende multzo batek bizitzeko behar dituen gainerakoetan funtsezkorik ez genuen falta: denda ttiki bat denetik zuena, mertzeria bat azpiko arropaz eta ohatzera sartzekoaz hornitzen gintuena, ile-apaindegi pare bat, gizasemeentzat eta emakumezkoentzat bereiz, farmazia bat, komertzio guzietan hobekien zebilena trakatsik handiena hantxe izaten baitzen… Inguruan, moja eta fraide ikastetxeak aukeran; eliza ere ez aparte. Dena neurrian zegoen, bertakooi zerbitzua emateko eta gure xoxak behar zen lekuan sartzeko.\nKalean gora kalean behera emakume talde bat ibiltzen zen noiznahi, etxean nork bere gizon aspergarria sofan zurrungaka utzirik nahiago zutenak euren xakurrarekin paseoan ibili. Alargun alairen bat ere bazen tartean. Mary bere Puxka-rekin, Raimunda eta bere Xarpa, Consuelo eta Tigre...\nNolanahi ere, gurean nagusi zen jende zuri (bietan zuri) adindu samarraren ordena sakratua, kalma eta sosegua, eta Rokok, beharrian bi uztai eta motots luzea kasko soilduaren gibeletik, urratu egin zuen gure bizimoduaren perfekzio hura. Gure ekosistema garatuaren oreka suntsituko zuen landare inbasorea sartu zela erran zuen profesoreak ezin isilduko bere lezioan. Ustez konprenitu genion.\nKuestioa da etorkinak aspaldi hutsa zegoen lokal koxkor bat hartu zuela gure karrikan, bere ametsa bide zena bertan muntatzeko. Kanpotik ez zen barrena ikusten, leiho ttikia belztu zuelakoz, eta horregatik txororen bat sinetsia zegoen artelanak erakusteko tokia izanen zela, izena paratu baitzion deus baino lehen: BarRocko. Bistan da, ez zen hain xuxen ere hori. Edo bai. Nondik begiratzen zaion. Zer da 60ko eta 70eko rock musika?\nEderki deskuidatu ginen bezerorik ez zuela izanen uste genuenok. Agudo hasi ziren agertzen auzora bertze estilo bateko pertsonaiak, haietako gehienak bai aldiri iraultzaileagoetatik (askorik ez zen behar) etorriak: Txantreatik, Burlatatik, Berriozartik… Ez jende tropa ikaragarria, baina harpe hura betetzeko adina bai. Rokoren lagunak ziren, nonbait, eta lagunen lagunak.\nBertze ilaje eta kolore batzuez jauntzi zen gure eguneroko ortzemuga. Ez hori aski; guttien espero genuelarik, gure atarietako etxebizitzetan ordura arte satortuak bizituak ziren batzuek ere bat egin zuten barrockeroekin. Arrazoia zuen profesoreak: arriskuan ginen.\nIji eta aja ikusten genituen barrenera nola sartzen ziren, eta iji eta aja ateratzen gero. Hura tripako mina gurea, jendaje hura zer aritzen ote zen zulo hartan. Gu ez baikinen sartzen. Jakin nahi bai, baina urrundik begiratzen genien, disimulu handirik gabe. Eta haiek euren artean gozo, guretzat soraio.\nOstatuko atea irekitzen zen bakoitzean, airea harrotzen zuen musika kolpe bat ateratzen zen, gure kalparreko ile bakanak tentetzen zituena. Hatsa hartu beharrez hala eskapatzen zen soinu hura rock gogorra zela argitu zigun profesoreak, guk ez bageneki bezala.\nLehenbiziko asteetan ez, baina geroxeago hasi ziren arrotzak ondoko espaloi puska okupatzen, zerbeza botila esku batean eta ke-ziria bertzean.\nGisa hartan, xakur paseatzaileentzat traba ziren. Karrikaren bertze aldean ere espaloia izanagatik, hortik pasatu behar baitzuten haiek preziso. Emakumeak eta euren animaliak, zein baino zein urtetsuago, hankak herrestaka ailegatzen ziren etsai berriaren lubakira eta jende-arrokaren kontra gelditzen ziren, peste haiek noiz ohartuko bidea utzi behar zietela.\nRokori txalo jo zioten bere bezeroek zurezko banku xume bat paratu zielarik atearen ondoan, teilatu hegalaren azpian, euria egiten zuenerako ere espezial; bertan ipurdia pausatuz erausian aritzen ahalko ziren lasai ederrean kontsumitu bidenabar.\nMaryk ez zuen gordetzen bere kolera. Akabo gure bakea, erran zien adiskideei, eta haiek arrazoia eman, gustura moztuko nioke koleta lotsagabe horri. Begitza beldurgarria botatzen zuen barrenalde beltzera paretik pasatzean. Ez zekien ostatuburuak begiradaren ordaina ematen ziola kristalen harateko aldetik, ezpain bazterretan irri murritxa agertzen zitzaiola.\nEguna luzatzen hasi zuen eta tenperatura goxatzen, eta xakurtzainek gustura gibelatzen zuten etxe zokora bueltatzeko tenorea arratsaldeetan. Zutik egoten ziren kantoian, euren aztal nekatuek protesta egin arte. Orduan, ttirriki-ttarraka erretiratzen ziren, bataila galdu zuten soldaduak balira bezala, euren posizioan tinko segitzen zuten aurkariei zeharka begira.\nEkain hasierako arratsalde batean, heldu ziren emakumeak betiko bidean, eta bankua nahiz espaloia hutsik harrapatu zituzten ustekabean. Taberna barrenean sartuak zeuden rockero guziak. Meza entzuten ariko zirela erran zuen Consuelok gaizto, asanblearen bat ez ote zuten Raimundak. Mary isilik gelditu zen banku abandonatuari so. Bero egiten zuen; negu luzearen ondotik udaberriko eguzkiak Iruñean tarteka jotzen duen zartako zakar horietako bat. Eseri egin zen bertan, eta dudakor ikusten zituen bere lagunei gauza bera egiteko agindu zien: jarri hemen. Xakurrak lurrean etzin ziren mingaina kanpoan.\nHalako batean, ostatu barrenetik intsonorizazio sistema guziak xehaturik atera zen garrasi bat aditu zuten: goooooool!!!! Nork erran behar zuen rockero antisistema haiek futbolzaleak zirela. Osasunako jokalari batek gola sartu zuen hondarreko minutuan, eta taldea bertze infernu batera erortzetik libratu zen txiripaz (edo batek daki zergatik eta nola).\nKanporatu zirelarik latatik sardinak, ez zuten inolako espanturik egin emakumeak «haien» bankuan jarrita ikusirik. Roko bera agertu zen gero atera, barrenetik ikusia baitzuen jokada. Zerbeza fresko bana eskaini zien parrokiano berriei; haiek hartu ere bai. Topa egin zuten denek, botila botilaren kontra. BarRockoko atea zabalik zegoen, sekula ez bezala, eta hango gitarra eta bateria soinuak karrika osora hedatu ziren; «Proud Mary», erran zuen profesoreak.\nHarrezkeroztik, gurean, ezer ez da berdin.


Bioteknologiari buruzko hitzaldia eta liburuaren aurkezpena Sustatu.eus - Teknologia albisteak\nBioteknologiari buruzko hitzaldia eta liburuaren aurkezpena\n2008-11-11 : 09:11\nElhuyar Fundazioak antolatuta, Bioteknologia eta Gizartea, harreman konplexua izeneko hitzaldia eskainiko du Leire Escajedo Zuzenbidean doktoreak, azaroaren 13an Donostiako Koldo Mitxelenan, goizeko 11:00etan. Hitzaldiaz gain, Bioteknologiaren aurrerapen osasungarri eta jasangarria liburua aurkeztuko da.\nAzaroaren 10etik 16ra bitartean Zientziaren Astea ospatzen da eta, hori aitzakiatzat harturik, Elhuyar Fundazioak, bioteknologiaren inguruko hitzaldi bat antolatu du, Bioteknologia eta Gizartea, harreman konplexua izenekoa, Leire Escajedo Zuzenbidean doktorearen eskutik. Donostiako Koldo Mitxelena Kulturunean izango da hitzordua, azaroaren 13an (osteguna) goizeko hamaiketan. Bestalde, hizlari horrek orain dela gutxi argitaratu duen Bioteknologiaren aurrerapen osasungarri eta jasangarria liburua ere aurkeztuko da ekitaldian. Lan horrengatik, Leire Escajedok Nazioarteko Bioetika Elkarteak (SIBI) ematen duen ikerkuntza-saria jaso zuen 2006an.\nBioteknologia modernoak aukera handiak eskaini ditzake, besteak beste, nekazaritzarako, elikagaigintzarako eta industriaren zenbait arlotarako. Baina teknologia horrek gatazka ugari sortzen ditu, osasunean eta ingurumenean, kontsumitzaileen eskubideetan eta garabidean dauden herrialdeen ekonomietan izan ditzakeen ondorioak direla eta. Azken hamarkadetan, nazioarteko, eskualde mailako eta nazio mailako hainbat erakundek bioteknologia arautzeko esparruak ezartzea bultzatu dute, garapen osasungarria eta jasangarria izan dezan.\nBioteknologian orain arte egindako ibilbidearen ikuspegi zehatza aurkeztuko digu Leire Escajedok, eta praktikan sortu diren arazoak eta kontraesanen berri ere emango digu.


Badirudi eskola zaharreko merkatariak beti eskegitzen dituztela begi-globo kopurua. Beti datu-basea eta marketin zuzena izan naiz, beraz gustatu zait eskuratzea eskubidea iragarkiak guztien aurrean bultzatu beharrean.\nBilatzaileek indartsuenetako batzuk eskaintzen dituzte asmo. "Mp3 erreproduzitzaile onena" bilatzen badut, litekeena da bilatzen ari naizena berrikusi eta azkenean erostea. Horregatik hainbeste negozioak blogean ari dira - Produktuak eta zerbitzuak kontsumitzaileek eta enpresek haien bila dabiltzan gako-hitzetarako bilaketa-motor bikainari eskaintzea.\nIYP batean kokatzeko erosita, IYP zure negozioaren jabea eta pasabidea izateari uzten diozu zure webgunea baino. Gainera, bilatzaileak ezin du besterik gabe Bilatu, lurreratu eta bihurtu - direktorioa nabigatu behar dute. Kontsumitzaile eta enpresa gehiegik bihurketak galtzen dituzte klik oso urrun egoteagatik.


Aldaketekin, baina giro onean ospatu zuten Jubilatuen Eguna - Aramaio - Goiena.eus\nAldaketekin, baina giro onean ospatu zuten Jubilatuen Eguna\nMiren Arregi 2009-11-02 11:55\nJubilatuen Eguna egun handia izan ohi da Aramaion, eta aurten ez da gutxiagorako izan, nahiz eta aurreko urteekin alderatuz izan diren aldaketak, eta ez onerako hain zuzen. Izan ere, otsoen erasoen arazoa dela-eta, Aramaioko baserritarrek bat egin dute UAGA sindikatuak eta Sergal abeltzainen kooperatibak Arabako ganadu azokak boikoteatzeko egin duten deialdiarekin. Hala, ganadurik ezean, herrian igarri egin dute.\nGuztira zapatu goizeko ferian 45 bat postu ipini zituzten, horietatik 14 Aramaioko herritarrek; aramaioarrek ortuko produktu ekologikoak, eztia, perretxiko postuak eta artisau eran egindako bitxiak ipini zituzten, besteak beste. Halakoetan ohikoa den moduan, giroa alaitzeko trikitilariak, txistulari zein dantzariak aritu ziren kaleetan.\nAdin eta gustu guztietako jendeak hartu zuen parte jaian, baina, ezin ahaztu, jai egun horretako protagonistak: jubilatuak, alegia. Horiek bazkaria egin zuten feriaren ostean eta ondoren, urtero moduan, Benidormera bidaia bat zozketatu zuten erretiratuen artean. Hori, Aratz Aranak irabazi zuen.\nUdala sindikatuekin bat\nDuela hiru urte ekin zioten Aramaioko jubilatuen egunean ganadu postuak ipintzeari; aurten, baina, udalak bat egin du UAGA etaSergal-en eskaerarekin eta hori horrela, ez da animaliarik egon azokan.


Hil da Jainkoa (2) - - Erran.eus\nJoseba Urrotz Telletxea 2020-07-30 15:00\nAurten eliza katolikoak ez du Aste Saindurik ospatu, ez da sermoirik egin bolada batez, hortaz nik aprobetxatuko dut nirea egiteko. Lehen ere agertu izan dut izenburu honekin nire predikua, hileta batean, nire ustez jendeak nabari zuen lasaitasuna eta solaserako gogoaren haritik.\nNire baitan nion ea heriotzaren aitzinean itxuraz dugun lasaitasun hori (tanatorioetan ere ikusten dut), honezkero heriotza ezezagun ikaragarri horri beldurra galdu diogulako ote den. Zientziak eta arrazoiak erran digutelako hil ondotik ez dugula deus izanen, momentua gozatu bertzerik ez dugula eta horrela lasai gelditu garela, alegia.\nEta hara non itxura denez ez da hala. Gure artera ikusezina den izaki bat sartu omen zaigu (milaka izanen baditugu ere, ohartu gabe), eta gure bizi ederra arriskuan ikusi dugu.\nKristauek eurek ere, geroko zeru ederrean sinesten dutenek, kutsatzeko beldurrik gabe legendunengana hurbiltzen omen zen Jesusen jarraitzaileek, heriotzaren beldur, elkartzeari utzi diote.\nGuda hizkuntza atera dugu kajoitik: «guda da hau», «irabaziko dugu», «aizu koronabirusa, zuri aurre egiteko prest gaude!». Eta koronabirusari bortz axola zaio guk oihu edo orro egitea, bere helburua ez da gudarik irabaztea. Zorionerako edo txarrerako gutako ia inork ez du egiazko guda bat bizitu, tiro, bonba, gose eta miseriekin.\nGuk, ordea, erronka eta mehatxu gogor horiek gure gotorlekutik bota dizkiogu eraso ikusezinari, Franko ondotik inoiz izan den askatasun murrizketarik handiena pozik onartu dugu, gure bizi altxorra hau zaindu nahirik. Heriotzari bizkarra eman eta inoiz baino hobeki bizi garen honetan, gure bizi altxorra galtzeko beldur handia dugu, aberatsak diru fardela bezala.\nEta holako gauzak erraten ari den hau, hil beharraren aitzinean kakatietan kakatiena duzu, baina ikusi dut gizarte honek ere beldur handia diola heriotzari. Biziaren zentzua zein den oraindik zientziak argitu ez digulako akaso? Talentuen parabolan dioen bezala, bizi hau ez da bakarrik bere horretan eusteko, etekina ateratzeko baizik.\n«Egunero 22.000 haur hiltzen omen dira gosez baina ez dio axola»\nNik ez dut inor ezagutu azkeneko hilabetetan Covid-az hil denik, bai, ordea, minbizi, bihotzeko edo istripuz, haien zenbakiak ez dira komunikabideetan agertu, baina familiakoen mina berdin hor dago. Inork ez du hileta ziztrin bat ere izan, segur aski mezatxoren bat ere egin zioten hildakoari lehenago izurriterik gogorrenean ere.\nOrain arte munduan 560.000 lagun hil omen dira Covid-agatik, mila biztanleko 0,072. Egunero 22.000 haur hiltzen omen dira gosez munduan, 8 miloi urtean, Guatemalan errate baterako, jaiotako mila haurretik 44! Baina horrek ez dio axola, guk badugu janaria zabortegira botatzeko adina, maskara behar dugu.\nIritzia Malerreka Urroz


Arkamurka natur taldea: XXXV. Natura-astea eta perretxiko-erakusketa\n2014(e)ko urriakren 16(a), osteguna\nXXXV. Natura-astea eta perretxiko-erakusketa\nUrtero urrian egin ohi dugun eran, aurten ere perretxiko-erakusketa egiteko asmotan gera Arkamurka taldekoak. Dena dela, aurtengoan zenbait aldaketa ekarri nahi ditugu, ez dadin “betiko” erakusketa izan: beste ikuspegi batetik abiatu eta bide berria jorratzen hasi. Hogeita hamabost urte pasatuta ere berrikuntzarako indarra eta gogoa dugula, alajaina!\nArkamurkako kideak Natura asteko erakusketarako panelak eta abar prestatzen lokalean.\nAlde horretatik, igandeko erakusketakoa perretxiko-bilduma izan ordez, perretxikoak beren habitat edo bizilekuen arabera antolatu eta sailkatuko ditugu, eta perretxiko mota asko erakusteari baino indar handiagoa emango diogu landare eta onddoen arteko lotura erakusteari. Arkamurka Natura-taldekoek erakusketa honekin bide berria ireki nahi dugu: perretxikoen aniztasuna erakusteaz gain, onddoek naturan betetzen dituzten funtzioak erakutsi, edo, beste era batera esanda, perretxikoak bildu eta jateko gutiziatik onddoen mundua hobeto ezagutzeko irrikara pasatzea du helburu.\nGolindo Natur astearako prestatu ditugun panelak errepasatzen.\nAurtengo beste aldaketa bat merkatu-plazako goiko solairuan jarriko dugun erakusketa izango da. Hogeita hamahiru horma-irudiren bidez onddoen mundua erakusten saiatuko gara: zer den perretxikoa, nolako erlazioak dituzten gainerako bizidunekin, nola moldatzen diren bizi eta ugaltzeko, zein habitatetan bizi diren, zein diren habitat bakoitzeko perretxiko ohikoenak… Erakusketa aste eta erdian egongo da ikusgai, lasai-lasai eta patxadaz ikusi nahi duenarentzat.\nBestalde, erakusketaz gain, azken urteetan egin ohi dugun eran, Natura-astea antolatu dugu urriaren 20tik 26ra bitartean.\nHorrelako erakusketa bat antolatzeak urte osoko lana dakar atzetik.\nLaburtuz, hauexek dira antolatutako ekitaldiak (denak arratsaldeko 20:15ean):\n· Urriaren 20an, astelehena. Erakusketaren bisita gidatua\n· Urriaren 21ean, asteartea. Hitzaldia: Onddorik gabeko mundua imajinatzen.\nHizlaria: Esti Sarrionaindia (EHUko Mikologiako irakasle eta ikertzailea).\n· Urriaren 22an, asteazkena. Hitzaldia: Aranzadi Elkarteko Mikologia Saileko lanen azalpena: helburuak eta egoera.\nHizlaria: Josefo Teres (Aranzadi eta Arkamurka Elkarteetako kidea).\n· Urriaren 23an, osteguna. Hitzaldia: Onddoen kontserbazioa: etorkizun hurbileko erronka.\nHizlaria: Isabel Salcedo (EHUko Mikologiako irakasle eta ikertzailea).\n· Urriaren 25ean, larunbata. Perretxiko-sailkatzea\n· Urriaren 26an, igandea. Perretxiko-erakusketa. Kontsultarako txokoa. Txoko didaktikoa\n· Urriaren 20tik urriaren 31ra Onddoen mundua erakusketa merkatu-plazako goiko solairuan.\nEgilea: Asier Aldalur Zulaika ordua: 17:20\nEtiketak: Natur astea\nItsasora irteera itsas hegazti eta zetazeoak behat...\nZarauzko perretxiko erakusketa eta ZIZAMET bideoa\nArkamurkakoak Itsaso zabalera zetazeo eta itsas he...\nGetariako San Anton lur muturretik itsas hegaztiak...


Burdinkleta | Ibilbide gidatuak eta bizikleta errenta | Enkarterri\nAusar zaitez Bizkaiko ibilbide berderik luzeena ezagutzera. Itsasoa, mendia eta historia nahasten diren paradisu naturala.\nEzagutu Ibilbide Berdea, bere zirrikituak, bere haranek eta bidezidorrek ezkutatzen dituzten istorioak. Etor zaitez eta galdeiguzu ibilbide gidatuei buruz. Enkarterrietako eskualdeak pentsatzen duzun baino askoz gauza gehiago ezkutatzen ditu.\nKadaguaren Ibilbidea. Informa zaitez.\nGuztiontzako bizikletak. Goza ezazu jende guztiari zuzendutako kirolaz. Ziklismo egokituarekin konpromisoa daukagu.\nBurdinkletan egunero lan egiten dugu gure ingurunean jarduera gehiago eskaintzeko. Ez izan guri galdetzeko zalantzarik!\nUna vía verde infinita\nZergatik etorri Burdinkletara?\nBurdinkleta bere bezeroei kalitatzeko zerbitzuak eskaintzea helburu finko eta bakartzat duen enpresa gazte, dinamiko eta ekintzailea baita. Zerbitzu horien artean edozein pertsona eta adinerako bizikleten alokairua, oinez edo bizikletaz egindako ibilbide gidatuak eta etortzear dauden beste hainbat aukera daude.\nTurismo aktiboa eta, bereziki, bizikleta kirol edo zaletasun bat baino gehiago izatea nahi dugu. Bizimodu bihurtu nahi dugu, garraiobide eta eguneroko elementu bezala merezi duen lekua berreskura dezan.\nGainera, Bizkaiko ibilbide berde luzeenaren 0 kilometroan (gune pribilegiatu batean, alegia) kokaturik gaudela jakinarazi nahi dizugu. Hori nahikoa ez balitz, gure lokala antzinako tren-geltoki bat da. Azkenik, Enkarterriak bezalako eskualde batean egotea natura, meatzaritza eta hainbat gauza gehiagoren sinonimo da. Eskualde hau oso ezezaguna da bizkaitar askorentzat; izan ere, horietako askok Kantabria edo Gastela eta Leon autonomia-erkidegoei dagokiela pentsatzen dute. Espero ez ditugun hainbat gauza aurki ditzakegun lekua da.\nHorregatik guztiarengatik eta hona hurbiltzean aurkituko dituzun askoz gauza gehiagorengatik Burdinkletara etortzea aukera zuzena izan dela jakingo duzu, eta hain pozik irtengo zara errepikatuko duzula. Hurbil zaitez eta egin proba, ez dizugu hutsik egingo.


'Euskararen bihozfera' Ibilaldia 2014ko kantearen bideoklipa aurkeztu dabe - bizkaie.biz\nBizkaie! 2014-03-31 11:14 Musikea\nBarikuan aurkeztu eben Euskararen bihozfera aurtengo Ibilaldia jaiaren abestiaren bideoklipa. Gernikako Ibilguneko tabernan, Arrien zaharrean, izan zan ekitaldia. Eta ostean Obieta eta Esteibarregaz erromeria izan zan. Lan-talde handia ibili da bideoklipa grabetan.\nLan-talde handia ibili da bideoklipa grabetan. Errealizazinoa eta gidoia Oier Plazak egin dau, eta Aitor Ferrer izan dau laguntzaile. Produkzinoa Gotzon Bareño eta Eider Plazaren ardurea izan dira. Kamarakaz ibili dira Oier Plaza, Fermin Aio, Ager Galarza, Dani Ojanguren eta Kerman Goikuria. Ganera, itsasontzi bi erabili ditue, Urandere eta Jon Etxebarria.\nProtagonista nagusiak Seber Altubeko LH4. mailako Peru Arteagabeitia, Amets Azula, Beñat Zobaran, Izar Larruzea, Eneko Arrien eta Goizalde Eizagirre izan dira.\nJon Urriolabeitiak eta Gorka Leonek idatzi dabe kantea. Euskararen bihozfera abestiak rocka, ska eta reggaea nahasten ditu abestiak, kantetako eta jantzan egiteko aproposa.\nIbilaldia 2014 Gernikan egingo da bagilaren 1ean, Euskararen bihozfera lemapean, Seber Altube ikastoleak antolatuta.\nEuskararen bihozfera bideoklika ikusteko, hemen.


MAÏA PERMACULTURE | Zer da Permakultura? | Definizioa\nZER DA PERMAKULTURA?\n70eko hamarkadan, Bill Mollison eta David Holmgren australiarrek Permakultura sortu zuten, ingurumen-krisiari erantzun positibista emateko. Hazkunde infinitoaren ereduari aurre egiteko, gure arbasoen jakinduria berreskuratu eta teknologia egokien erabilera sustatu nahi zuten.\nHasieran, permakultura hitza “nekazaritza iraunkorra”-tik (edo “permanent agriculture” ingelesez) etorri zen, baina definizio hori “kultura iraunkorra” (edo “permanent culture”) gisa eguneratu da harrezkero, permakultura ez baita nekazaritza kontua soilik, nahiz eta askotan lorezaintzarekin lotu.\nSistema naturaletan oinarritutako erabakiak hartzeko tresna-multzoa da Permakultura, edozein erronkak diseinatzeko irtenbide birsortzaileetara iristeko. Bere helburu nagusia, gure inpaktu ekologikoa murriztea, edo are gehiago, gure inpaktu ekologiko negatiboa positibo bihurtzea da (Patrick Whitefield).\nPermakultura bizitza ekologiko eta jasangarrirako diseinu-sistema bat da, landareak, animaliak, eraikinak, pertsonak eta komunitatea integratzen dituena. Hiru etika nagusiren inguruan oinarritzen da: Lurraren Zaintza, edo naturaren kapitala berreraikitzea, Pertsonen Zaintza, edo norberaren, senideen eta komunitatearen zaintzea eta Bidezko Banaketa edo kontsumorako mugak ezartzea, eta soberakinak birbanatzea.\nPermakulturaren printzipioak permakulturaren edozein diseinurako jarraibideak dira. Printzipio horiek unibertsalak dira, eta gure berrantolaketa pertsonal, ekonomiko, sozial eta politikoan aplika daitezke. Diseinu printzipio asko daude modu askotan azaldu daitezkeenak. David Holmgren-en 12 printzipioak aurkeztuko ditugu hemen. Printzipio horiek, autorearen arabera, beste modu askotan adieraz daitezke.\nBehatu eta Elkarri Eragin\nPermakulturaren diseinua arreta handiko behaketan oinarritzen da. Informazioa eta esperientziak biltzen ditu natura, paisaia eta parte hartzen duten pertsonak ulertzeko. Behaketak konponbiderik egokiena aurkitzen lagunduko digu. Ez gutxietsi printzipio hau eta, ezer aldatu baino lehen, aztertzeko denbora hartu!\nEnergia Lortu eta Bildu\nSistema autosufizienteak diseinatu, hots, bildutako eta gordetako energia modu eraginkorrean erabilitzen dituzten sistemak. Eguzki-energia, energia eolikoa, biomasa, isurketa-ura, nutrienteak eta karbonoa biltegiratzea, baina baita giza kapitala, ezagutza eta motibazioa ere, kontuan hartu beharreko energia-motak dira. Energia-iturri guztietan pentsatu. Non erabili ditzakegu sistemaren hondakinak? Zirkuituak itxi!\nUzta planifikatu! Zure sistemek eskaintzen dituzten etekin guztiak ezagutzen dituzula ziurtatu eta ahal duzunean aprobetxatu; baita balio ekonomiko zuzena ez duten errendimenduak ere, hala nola karbonoa bahitzea, estetika eta basa-bizitzako habitata (adibidez, konposta gure lorategian erabil dezakegun sukaldeko errendimendua da).\nAutoerregulazioa Ezarri eta Atzeraelikadura Onartu\nLurra sistema autoerregulatzaile baten adibide ezin hobea da. Kudeaketa zuzentzaile errepikakorrak ematen duen lana murrizteko, autoerregulatuagoak diren sistemak diseinatu. Hazkundea eta portaera desegokiak mugatu eta saihestu.\nZerbitzu eta Baliabide Berriztagarriak\nErabili eta Baloratu\nPermakulturaren diseinuak zerbitzu berriztagarri naturalen erabilera optimizatzen du, baliabideen kontsumo-eskaerak gutxitzeko eta gizakiaren eta naturaren arteko elkarrekintza aukera harmoniatsuak nabarmentzeko. Baliabide eta zerbitzu horiek agortu ez daitezen, beraien muga naturalen barruan soilik erabili. “Mulch” bezalako baliabide biologikoak erabiliz, plastikoaren kontsumoa murrizteaz gain, materia organiko berria gehitzen diogu lurrari, lurreko hezetasuna mantentzen dugu eta lurzoruaren mikrobioma elikatzen dugu.\nHondakinik Ez Sortu\nErabili gabeko soberakina hondakina da. Sistema batean hondakinak diren produktuak beste batean erabil daitezke. Beraz, zirkuituak itxi eta Zero Zaborraren urratsak ez ahaztu: errefusatu, murriztu, berrerabili, konpondu eta birziklatu.\nEreduetatik Xehetasunetara Diseinatu\nNaturaren eredueta jarraitu. Diseinatzerakoan, eredua bizkarrezur gisa erabili, eta gero diseinua xehetasunekin aberastu.\nBereizi baino, Integratu\n” Elementu bakoitzak funtzio asko betetzen ditu eta funtzio garrantzitsu bakoitza elementu askok sostengatzen dute”.\nDiseinu funtzional eta autoerregulatzaile baten helburua elementu bakoitzak bere beharrak asetzea eta beste elementu batzuen produktuak onartzea da. Elementu bakoitzerako leku egokia aurkitzen eta laguntza eta lankidetza harremanak sortzen saiatu.\nKonponbide Txiki eta Motelak Erabili\nSistema praktikoak, energetikoki eraginkorrak eta eskala txikiko funtzioak betetzetzen dituztenak sortu. Eskala txikiko irtenbide eta jarduerak tokiko beharretara egokitzeko joera handiagoa dute, natura errespetatzen dute eta errazago aurreikusiko ditugu ekintzen ondorioak. Sinplea hobea da!\nDibertsitatea Baloratu eta Erabili\nDibertsitatea, sistema natural oparoen oinarria da. Are gehiago, dibertsitateak bizitza erresilientearen adierazpen dinamikoa eta interesgarria eskaintzen du. Sistema dibertsifikatuek ahalmen handiagoa dute interkonexio funtzionalerako, etekin potentzial handiagoak lortzeko eta edozein elementuren galerari aurre egiteko. Dibertsitate biologikoa eta kulturala zabaldu!\nErtzak Erabili eta Marjinala Aintzat Hartu\nErtzak edo sistemak elkartzen diren lekuak toki dinamiko emankorrak eta oparoak dira. Gutxietsi beharrean, ertzak zure diseinuan integratu!\nAldaketei Sormenarekin Aurre Egin\nEpe luzeko iraunkortasunak ekosistemen, gure bizitzan eta kultura osoen malgutasuna eta egokitzapena eskatzen du. Ohiko bideetatik atera eta erresilientea izan zaitez: Arazoa konponbidea da!\n“Etikak onartuz eta printzipioak gureganatuz, menpeko kontsumitzaile izatetik ekoizle arduratsu izatera pasa gaitezke. Bidaia honek trebetasunak eta erresilientzia eraikitzen ditu etxean eta tokiko komunitateetan. Horrek, energia erabilgarri gutxiago duen etorkizun zalantzagarri baterako prestatzen lagunduko gaitu. “\nPermakulturaren Printzipioen Kartak edo beste Baliabideak esploratzeko:\nLurraren Zaintza · Pertsonen Zaintza · Bidezko Banaketa\n© Copyright 2022 Maïa Permaculture | WordPress hosting by Infomaniak | Photos from Maïa Permaculture and Illustrations by Freepik Storyset.


Goethe Institutua - Wikipedia, entziklopedia askea.\nGoethe Institutua (alemanez Goethe-Institut) herrialde germaniarretik kanpo alemaniera eta kultura alemaniarra sustatzeko helburua duen erakundea da. Bere zeregin nagusia alemaniera bigarren hizkuntza bezala irakastea da. Institutuaren bigarren helburua Alemaniaren harreman kulturalak indartzea da.\n1925an sortu zen Deutsche Akademie bezala (DA) eta egun ordezkaritzak munduan zehar dauzka, 16 Alemanian eta 128 beste 77 herrialdetan. 2001an Inter Nationes erakundearekin eta Goethe-Institut Inter Nationes izena hartu zuen, geroago izen zaharra berreskuratzen.\nJohann Wolfgang von Goethe poeta alemaniarren ohorean izendatu zen.\nAlemaniako gobernuak finantzatzen du gehienbat eta 278 milioko aurrekontua dauka, erdia baino gehiago ikasleak ordaintzen duten azterketa eta ikasketen bidez. 3.300 langile dauzka eta Munichen dago bere egoitza nagusia.\nAzterketak sei mailatan ditu sailkatuak, Hizkuntzetarako Europako Erreferentzia Esparru Bateratuari jarraituz.\nCEF maila Goethe-Institut azterketa\nC2 Zentrale Oberstufenprüfung, Kleines Dt. Sprachdiplom\nC1 Zentrale Mittelstufenprüfung (in future C 1), Prüfung Wirtschaftsdeutsch\nBeste azterketa batzuk ere eskaintzen ditu, hainbat egoeratarako.\n(Alemanez)(Ingelesez) Webgune ofiziala]\nAzken aldaketa 27 azaroa 2019(e)an, 12:09(e)tan\nOrriaren azken aldaketa: 27 azaroa 2019, 12:09.


Itsasalde bizitegi-guneko etxebizitza tasatuen lan aurreratuek Nebrijakoen jakin-mina piztu dute\nMadrileko Nebrija Unibertsitateko Arkitektura Fakultateko ikasleek, gure enpresa Santurtzin eraikitzen ari den Itsasalde bizitegi-gunea bisitatu du.\nMadrilen dagoen Nebrijako Arkitektura Eskolako eta Goi Eskola Politeknikoko Arkitekturaren oinarrien graduko Instalazioak ikasgaiko ikasleek azaroaren 9an Itsasaldeko bizitegi-guneko VPT Premium (tasatutako premium etxebizitzak)-ak bisitatu zituzten. Horietako 111 Babes Ofizialeko Etxebizitzak dira, dagoeneko amaituta daude euren jabeei giltzak emateko prest.\nEtorkizuneko arkitektoak Fernando Atares del Cura irakaslearekin batera etorri ziren. Irakasleak berak azaldu zuen lez "lehen lauhilabetean, etxebizitzen instalazioak ikasten ari gara, besteak beste, elektrizitatea, aireztatzea, isolamendua, eta abar. Hori dela eta, Itsasalde bizitegi-guneko lanen egoera aurreratu hau bisitatzea aukera ona dela iruditu zitzaigun".\nProiektu honen konplexutasuna izan zen Santurtzi bisitatzeko beste aitzakietako bat, onartu zuen irakasleak. Ibilbidean zehar, irakasleek interes handia erakutsi zuten instalazioen osotasunean, eta oso asebetetuta geratu ziren ikasgeletan ikasitakoak in situ ikusteko aukerarekin.\nIrakaskuntza eta gardentasunarekin konpromisoa\nEkintza hau Vda. de Sainz-ek gardentasunarekiko hartutako konpromisoarekin bat dator, baita Unibertsitateetekin zubi bat eraikitzearekin. Horrela, irakasleei euren lana erraztuko zaie ikasgaiak modu praktikoago batean erakutsiz. Gainera, ikasleei ere, ondo etortzen zaizkie aukera hauek Uniberstsitatetik lan-mundura salto egiten dutenerako.\nVTP Premium etxebizitzak bere sektorearen abangoardian daude. Adibidez: punta puntako diseinua dute eta energetikoki eraginkorrak dira, banaketa funtzional bat dute, eta hobekuntza bat edo beste dute, esaterako, sukaldeetako gidaridun ateekin.\nHorrez gain, horman sartutako armairuak dituzte logela handienek, erradiadoreak komunek, punta-puntako markadun gailuez hornitutako sukaldeak eta diseinuko txorrotak.\nErdialdean dagoen etxebizitza gune pribilegiatu bat da Itsasalde, Serantes parketik gertu dagoena, Sardineraren etorbidearen parean, Abra alderako bista ederrekin, eta oso ongi komunikatuta, autopista, Bizkaibus eta Metroarekin.\nGarrantzitsuena, etxea norberaren neurrira eta gustura atontzeko aukera dagoela, hiru moduren artean hautaketa eginez: Vintage, klasikoa eta modernoa.\nBaldintza ekonomikoei dagokieonez berriz, etxebizitza hauek eskuratu nahi dituztenek, 2013ko errenta aitorpeneko irabaziak, 12 eta 50 mila euroren artekoa izan beharko dute. Gainera, 70 mila euro arteko deskontuak ere badaude.\nZentzu honetan, ez dugu ahaztu behar Vda. de Sainz-ek egindako esfortzua, ingurumenarekiko konpromisoa mantenduz, eta ahal den neurrian hobetuz. Politika hau, bere proiektu guztietan mantentzen du, baina bereziki agerian uzten da Itsasalde bizitegi-guneko VTP Premium etxebizitzetan.


Errenta aitorpena euskaraz egiteko kanpaina abiarazi dute eskualdeko euskara zerbitzuek, UEMArekin elkarlanean\nHemen zaude:Hasiera»Albisteak»Albisteak»Errenta aitorpena euskaraz egiteko kanpaina abiarazi dute eskualdeko euskara zerbitzuek, UEMArekin elkarlanean\nBortzirietako Euskara Mankomunitatea 2016-05-02 0 Iruzkin\nUdalerri Euskaldunen Mankomunitateak, bertako kide diren udalekin elkarlanean, errenta aitorpena euskaraz egiteko kanpaina paratu du abian aurten ere. Bertze behin ere, gainera, UEMAtik harago doa elkarlana, Bizkaiko Foru Aldundiak eta mankomunitateko kide ez diren bertze zenbait udalek ere parte hartuko baitute.\nKanpaina berri honekin, herritarrek administrazioarekin dituzten harremanak euskarazkoak izan daitezen bultzatu nahi da. Bide horretan, errenta aitorpena euskaraz eginda euskarari bide berriak irekitzeaz gain, administrazioaren euskalduntzea ere bultzatzen da. Hizkuntzaren normalizazioa lortzeko euskara eremu guztietara hedatu behar da, eta horretarako, garrantzitsua da herritarrek euskaraz osotasunean bizitzeko hautua egitea.\nOhi bezala, aurten ere, errentaren gaineko aitorpena egiterakoan, zergadunek hainbat bide dituzte euskaraz egiteko, eta aise gainera: lehen urratsetik zein hizkuntzatan egin nahi duten aukeratzen ahal dute, hau da, euskaraz egiteko ez dago inolako zailtasunik.\nUrtez urte, gero eta gehiago dira errenta aitorpena euskaraz egiteko hautua egiten duten herritarrak. Euskararen normalizaziorako bidean ematen ari garen bertze pauso bat da hau. Baina, pauso handia eta sendoa izan dadin, herritarren babesa eta parte-hartzea beharrezkoa da. Euskarak merezi duen lekua izan dezan egunero behar baitu gu guztion zaintza.


Home Heziketa Inklusiboa\nIkastetxeak honako programa eta profesionalez baliatzen da ikasleen beharrei aurre egiteko.\nGizarte edo kultura‐egoera zailetan dauden edota eskolan moldatzeko zailtasun handiak dituzten DBHko lehen eta bigarren mailako ikasleekiko hezkuntza‐ekintza zehazten dituzten proiektu inklusiboak dira, arlo instrumentaletan laguntzeko (Gaztelania, Euskara eta Matematika).\nBehar bereziak dituzten ikasleentzako hezkuntza neurria da, ikaslearen maila eta dagokion kurtsoaren arteko desberdinatsuna ikasturte bat baino gehiagokoa denean.\nGela barruan gauzatzen den Hezkuntza indartzeko neurria dugu hau, Eskola Inklusiboaren baitan, ikasle guztiek eskola arrakasta lor dezaten.\nEuskal hezkuntza-sistemara iritsi berriak diren ikasleak sistema horretan sar daitezen erraztea helburu duen programa da, eskolan eta gizartean lehenbailehen eta ahalik eta baldintza onenetan integra daitezen lortzeko.\nLaguntza-gelen arduradunak dira, eskolako etapa guztietan hezkuntza neurriak aplikatzen dituztenak.\nHizkuntza eta mintzaira zailtasunak dituzten ikasleez arduratzen den profesionala da.\nIkasleen mugikortasunari lotutako zailtasunez arduratzen den profesionala da.\nIkasleen psikologia ebaluazioaz arduratzen da, baita horri lotutako programak aplikatzeaz ere, irakasleei laguntzeaz gain. Bestetik, DBHko 4. Mailan orientazioa aurrera eramaten du eta Berritzeguneekin koordinatzen da.


Irekia Eusko Jaurlaritza - Gobierno Vasco :: Garapenerako Lankidetzaren Euskal Agentziak diruz lagundu dio Nazio Batuetako Larrialdietan Erantzuteko Funtsa Zentralari\nGarapenerako Lankidetzaren Euskal Agentziaren (GLEA) Ekintza Humanitarioko Estrategiaren apustuetariko bat da larrialdiei erantzutea nazioarteko deialdiei edo funts globalei ekarpenak eginez. Hala, aurten Nazio Batuetako Larrialdietan Erantzuteko Funtsa Zentralari (CERF, ingeleseko siglengatik) 100.000 euroko ekarpena egin dio lehen aldiz.\nCERF-a Nazio Batuetako Batzar Nagusiak 2006. urtean sortutako larrialdi humanitarioei erantzuna emateko funtsa da. Dirua Nazio Batuen estatu kideetatik, munduko eskualde ezberdinetatik eta emaile pribatuetatik jasotzen du eta ekarpen horiei esker pobretutako herrialdeetan gertatutako hondamendi naturalei edota gatazkek sortarazitako krisi humanitarioei berehalako erantzuna ematen zaie.\nFuntsen helburu nagusiak dira bizitzen galera murrizteko erantzun azkarra ematea, denbora faktore kritikoa denean erantzuteko gaitasuna hobetzea eta finantziazioa eskasa duten egoeretan erantzun humanitarioa indartzea.\nGarapenerako Lankidetzaren Euskal Agentziak Eusko Jaurlaritzaren politika humanitarioa eramaten du, Euskadik nazioarteko sistema humanitarioari lagun diezaion. Ekintza Humanitarioaren Estrategia 2018-2023 iaz onartu zen prozesu parte-hartzaile baten ondoren. Lau ardatzetan antolatzen da eta xede nagusia da pertsonen bizitza, eskubideak eta duintasuna babestea, bai larrialdietan baita krisialdi-egoera luzeetan ere.\nLarrialdi-egoerei erantzuteko GLEAk bi bide erabiltzen ditu eskatzen duten azkartasuna ziurtatu ahal izateko: funts globalei ekarpenak egitea eta Osakidetzako pertsonal sanitarioaren parte-hartzea sustatzea START programan. Ekimen honek osasun arloko profesional prestatu eta trebatuak bidaltzen ditu 72 ordutan, herrialde pobretuetan gertatutako hondamendi naturalek eragindako larrialdi humanitarioei aurre egiteko. Aurten Euskadiko bi profesionalek parte hartu dute Mozambiken jarritako kanpaina-ospitale batean.\nEra berean, ekintza humanitarioak inplementatzeko GLEAk bere ekimenak abiarazten ditu eta urtero deialdia egiten du proiektuetarako diru-laguntzak lortzeko – aurtengo deialdia atera berri da –. Nolanahi ere, gatazka-testuinguruetan jartzen du arreta deialdiak, munduan kronikoak bihurtu diren eta ahaztuak dauden egoera larriei erantzuna emateko.


Sistema berri merkeago eta seguruagoa Sanfermineko iragarki taulan - Sanfermin.com - Pamplona\nSistema berri merkeago eta seguruagoa Sanfermineko iragarki taulan\n02/05/2012. Iragarkiak argitaratzeko, Sanfermin.com-eko online dendan eskuratu behar dira aurretik kodeak Paypal bidezko ordainketa sistema seguru batez. Prezioak txikiagoak dira, eskaini edo eskatzen duenaren segurtasuna handitzen da eta SMS bidez argitaratzeko aukera kentzen da\nOrain, sistema oso maiz erabiltzeko beharra dutenei batez ere segurtasuna areagotu eta prezioak beheratzeko beste urrats bat egiteko garaia iritsi da. Iragarki bat igotzeko mekanismoa lehen bezalakoa da ia, aldatu den bakarra argitalpena sartzeko beharrezko kodeak eskuratzeko era da. Kode horiek Sanfermin.com-eko online dendan eskuratu behar dira eta ordainketa Paypal bidez egiten da. Paypal Interneten zure txartelaz (Visa, Mastercard...) ordaintzeko erarik lasterren eta seguruena da. Iragarkiko euro 1 da prezioa, baina badira 3 eta 5 euroko multzoak, zeinek iragarkiak 0,6 eta 0,5 euroan, hurrenez hurren, erostea ahalbidetzen baitute. Beti bezala, antispam segurtasun kodea ere sartu behar da.


Ez dago ezer ospatzeko - - uztarria.eus\nEz dago ezer ospatzeko\nAzpeitiko EAJ udal taldea 2021-02-11 21:33\nNorbanakoek neurriak bete ditzagun, eta, tabernariei, Udal Gobernuari eta udaltzainei neurriak betearaztea eskatzen diegu.\nTabernak eta jatetxeak irekiarazi dituzten arren, ezin dugu ahaztu gure inguruan bizi dugun egoera latza, eta, are eta gehiago, 700eko tasa metatuaren bueltan, eremu gorrian dagoela Azpeitia. Beraz, datozen egun hauetarako zuhurtzia eskatzen diegu herritarrei. Ez dago ezer ospatzeko. Ez dago ekitaldirik, eta inauteriak ez direla izango pentsa dezagun.\nDistantziak mantendu behar dira, eta garbitasun eta osasun neurriak bete ditzagun. Asko dago jokoan. Era berean, norbanakoei neurriak betetzea eskatzeaz gain, tabernariei, Udal Gobernuari eta udaltzainei neurriak betearaztea eskatzen diegu. Denok ezagutzen dugu egoera. Ez dago festarik, ezta horretarako motiborik ere. Zaindu gaitezen eta zaindu ditzagun ingurukoak.


Irekia Eusko Jaurlaritza - Gobierno Vasco :: Lehendakariak iragarri du abian jarriko dela 100 MM-ko zuzkidura duen Gauzatu energia programa, energia-eraginkortasuneko tokiko proiektuak finantzatzeko\nLehendakariak iragarri du abian jarriko dela…\n<iframe src="https://www.irekia.euskadi.eus/eu/embed/videos?video_path=2020%2F12%2F15%2Fnews_65598%2Fhtml5%2Flhk_comision_sostenibilidad.mp4" width="320" height="210" allowfullscreen></iframe>\nLehendakariak iragarri du abian jarriko dela 100 MM-ko zuzkidura duen Gauzatu energia programa, energia-eraginkortasuneko tokiko proiektuak finantzatzeko Iturria: Irekia\n2020_12_15_lhk_comision_energetica.jpg Iturria: Irekia\n2020_12_15_lhk_comision_energetica_02.jpg Iturria: Irekia\n2020_12_15_lhk_comision_energetica_03.jpg Iturria: Irekia\n2020_12_15_lhk_comision_energetica_04.jpg Iturria: Irekia\nIñigo Urkullu buru izan da Sektore Publikoaren Jasangarritasun Energetikorako Batzordearen lehen bileran, Arantxa Tapia Ekonomiaren Garapen, Iraunkortasun eta Ingurumeneko sailburuarekin bater\nEusko Jaurlaritzak energia berriztagarrien alde egin duen apustu garbia, kontsumoaren % 20 izan dadin, eta Herriak aurre egin behar dion trantsizioaren eraginkortasunaren aukera izan dira aztergai nagusiak gaur goizeko topaketan\nIñigo Urkullu lehendakaria Euskal Autonomia Erkidegoko Sektore Publikoaren Jasangarritasun Energetikorako Batzordearen lehen bileraren buru izan da gaur goizean. Batzorde horren egitekoa da trantsizio energetikoaren arloko betebeharrak betetzen direla zaintzea eta Herriak aurre egin behar dion trantsizio horren bilakaera aztertzea.\nEkonomiaren Garapen, Jasangarritasun eta Ingurumeneko sailburu Arantxa Tapiarekin bertan zela, orain arte egin diren 4/2019 Legean jasotako jarduketak aztertu dira, hala nola: energia-kontsumoen aurrezpenean izandako bilakaera eta energia berriztagarrien instalazioen ezarpena. Energia-ikuskapenak eta eraikinen edo garraioaren energia-eraginkortasunaren ziurtapena egitea.\nHasierako agerraldian, onartu du energia-eraginkortasunaren aldeko apustua egin behar dela. Horretarako, 2021ean Gauzatu energia programa berria abian jarriko dela iragarri du. Programa hori toki-erakundeei zuzenduta egongo da, eta 100 milioi euroko zuzkidura izango du udal-jarduketak finantzatzeko. Halaber, adierazi du Eusko Jaurlaritzak lan egingo duela energia-eraginkortasuneko ekimenak Next Generation programaren Europako baliabideak bultzatzeko erakargarriak izan daitezen.\nLehendakariak nabarmendu du, halaber, Eusko Jaurlaritzak energia berriztagarrien alde egiten duen apustu garbia, horiek kontsumoaren % 20 izan daitezen, eta adierazi du energia eolikoa dela “efizienteena”. Beraz, legegintzaldia amaitu baino lehen, Euskal Autonomia Erkidegoan energia sortzen duten parke eoliko berriak egotea da helburua.\nEusko Jaurlaritzak bere lehen 100 egunak bete dituen jardunaldian, lehendakariak adierazi du energia eta klima eraldatzea erronka bat dela 2030. urteari begira, eta Jaurlaritzak hori “aukera” bihurtu nahi duela.\nHorretarako, Jasangarritasun Energetikoari buruzko otsailaren 21eko 4/2019 Legeak aurrezpen eta efizientzia energetikoa lortzeko eta energia berriztagarriak sustatzeko eta ezartzeko neurriak bultzatzera bideratutako betebeharrak artikulatzen ditu. Haren aplikazio eraginkorra gauzatzeko, Sektore Publikoaren Jasangarritasun Energetikorako Batzordeak bultzatzen duen zehaztapena artikulatu behar da, etorkizuneko jarduketak baliozkotuta.\nJarduketa horien artean, nabarmentzekoa da Energia Jarduketen Plan Orokorra baliozkotzea, Gobernu Kontseilura bidaltzeko:\nOtsailaren 21eko 4/2019 LEGEAk ezartzen du Euskal Autonomia Erkidegoko Administrazio Orokorrak 2020/03/01 baino lehen onartu behar duela bere Energia Jarduketen Plana.\nEusko Jaurlaritzak badu, dagoeneko, Energia Jarduketen Plan Orokorra, 2018ko urriaren 30eko Gobernu Kontseiluan onartutakoa. Dena den, otsailaren 21eko 4/2019 LEGEA indarrean jartzeak hura eguneratzera behartzen du, bertan jasotako betebeharrak biltzeko.\n2030erako Energia Jarduketen Plan Orokorra eguneratu egin da, bai otsailaren 21eko 4/2019 LEGEAri dagokionez, bai Euskal Autonomia Erkidegoko Jasangarritasun Energetikoari buruzko azaroaren 10eko 254/2020 Dekretuari dagokionez (joan den azaroaren 18an argitaratu zen).\nHorrela, euskal sektore publikoak trantsizio erabakigarri bati ekin behar dio hainbat frontetan, gasaren edo hidrogenoaren laguntzarekin azken helburua energia berriztagarriak erabiltzea duten proiektu eraldatzaileetan, baita efizientzia hobetzea ezarritako helburuak lortzeko ezinbesteko tresnatzat duten proiektuetan ere:\nBatzordeak ezagutu du, halaber, orain arte egindako lan zehatza, besteak beste, Jaurlaritzaren eraikinen eta ibilgailu-parkearen egoera ebaluatzeko, eta hobetu beharreko puntuak identifikatu eta beharrezko jarduketak ezarri ditu.\n2019an, Eusko Jaurlaritzan kontsumitutako energiaren % 1,7 berriztagarria zen, haren eraikin eta instalazioetan sortua.\nEnergia berriztagarriak dituzten eraikinak: guztien % 27\nEnergia fotovoltaikoa duten 176 eraikin (2,0 MW instalatu)\nOrube termikoa duten 62 eraikin\nGeotrukea duten 12 eraikin\nBiomasa duten 6 eraikin\nDatu horiek eta fronte guztietan proiektu eraldatzaileak zehazteko erabakiak osatzen dituzten beste batzuk 930 eraikinetan egindako ikuskapen eta ziurtapen energetikoen ondorio dira:\nZiurtagiria dutenak: 493\nZiurtagiria prozesuan: 300\nZain: 84 (% 9,6)\nIkuskapenak: 891. Ikuskatuak (edo kontratatutako ikuskapena dutenak): 766. Zain: 125 (% 14).\nEusko Jaurlaritzaren ibilgailu-parkea 3.252 ibilgailuk osatzen dute, gutxi gorabehera:\nSegurtasun Sailak % 75 kudeatzen ditu.\n% 6,6 Gobernantza Publiko eta Autogobernu Sailak kudeatzen ditu.\n% 5,6 Osakidetzak kudeatzen ditu.\nErregai alternatiboak erabiltzen dituzten ibilgailuak % 6 inguru dira.\nAnalisiaren ondoren, onartutako berrikuspenekin gauzatuko diren zereginak:\nEnergia-jarduketako unitate bakoitzak bere jarduketa-esparrua berrikusi behar du; batez ere, egitura aldatzeagatik eraikin, instalazio, ibilgailu-parke edo energia-kontsumo jakin batzuen arduradun izateari utzi ahal izan dioten unitateetan.\nEnergia-jarduketako unitate bakoitzak eraikinen, instalazioen eta ibilgailu-parkearen inbentarioa berrikusi eta eguneratu behar du.\nAurreko ataletako informazio eguneratua Energiaren, Meategien eta Industria Administrazioaren Zuzendaritzara bidaliko da, Energia Jarduketen Plan Orokorraren berrikuspenean sar dezan, eta horrek Gobernu Kontseiluari bidal diezaion, aurkako alegaziorik ezean, onartu eta argitaratzeko.\nintervencion_lhk_comision_s... behera kargatu (6 MB)


Euskerearen erabilerea bultzatzeko hitzarmenak sinatu ditue Getxon - bizkaie.biz\nBizkaie! 2021-04-16 09:50 Euskerea berbagai\nEuskera alkarteetako ordezkariak eta, erdian, Amaia Agirre alkatea (argazkia: Getxoko Udala) | Ikusi handiago | Argazki originala\nGetxoko Udalak euskerearen erabilerea gizarteratzen jarraitzeko lau hitzarmen sinatu ditu, euskalgintzea hainbat alorretatik lantzen daben beste horrenbeste entidadegaz. Bizarra Lepoan euskera alkartea, ALBE bertso eskolea, Egizu euskera alkartea eta Hiruka komunikabidea dira.\nErakundeok hurrengo lau urteotan dituen helburu eta plangintzak zehazten dira, eta horreek babesteko Udalak emongo deutsezen diru-laguntzinoen zenbatekoa aitatzen da. Hitzarmenen bidez argi itxi nahi dogu euskerearen erabilerea sustatzeko dogun konpromisoa eta gizarte eragileeakaz alkarlanean jarduteko dogun nahia, adierazo dau Amaia Agirre alkateak.\nEra berean, Covid-19ak gogor jo dauen arren, lau alkarteek euren jarduereari eta euskerearen aldeko konpromisoari eutsi deutsela nabarmendu dau Agirrek: Pandemiak ez ditu geratuarazo eta egoera barrira moldatu dira.\nBanaka-banaka aztertuta, honeek dira hitzarmenetako eduki nagusiak:\n- Bizarra Lepoan: Euskerearen erabilerea indartzeko euskal giroa berbiztuten, kultur ekintzak antolatzen eta euskaltzaleen indarrak batzen jarraituko dau. Aitagarriak dira, besteak beste Gehitu Kultura eta Gehitu Kirola egitasmoak, Bapiruke aisialdiko ekimena eta Toponimia Ibilbideak. Azken barritasuna bizkaiera ikastaroa izan da.\nAlkarteko lehendakari Goizalde Miruriren esanetan, hitzarmenari esker norabide berean bat egingo dabe euskerearen alde dagozan guztiek. 82.200 euro jasoko ditu Bizarra Lepoanek.\n- ALBE: Algortako bertso eskoleak plazak berreskuratzeko lanari ekingo deutso. 40 urte bete barri, jarduera ugari antolatzen ditu, esate baterako, Abra Sariketea, Eskolatik Plazara, Balkoitik Balkoira, Bertso Jaialdi Mundiala, Bertsoz Jairik Jai, Hitzaren Dantza eta Bihotza Gazte.\nMiren Loizaga ALBEko lehendakariak zera nabarmendu dau: itunari esker, gure eskolearen oinarri diran ikasle, irakasle, bertsolari eta bertsozaleek aukera parebakoa izango dabe proiektu urtetsu baizen osasuntsu baten parte izaten jarraitzeko. 52.000 euro emongo deutsez.\n- Egizu Getxo Euskaldun: Euskerea erabilteko espazioak sortuko ditu, euskaldunen arteko hartu-emonak sendotu eta erdaldunei euskerea hurreratzen segitzeaz gan. Azkenaldion, ganera, euskal literaturea eta sorkuntzea bultzatzen hasi da. Berbalagun, Berbodromo, Irakurzaleen Txoko eta abarrak Egizuren ardurapean dagoz.\nAlkarteko lehendakari Josu Esnaolaren arabera, bermea eta babesa emongo deutse hitzarmenak Egizuren jarduerei. 42.000 euroko laguntzinoa emongo deutse.\n- Hiruka: Getxokoa ez eze, Uribe Kosta osoko informazinoa euskera hutsean zabaltzen dau, bitarteko tradizionalak eta teknologia barriak buztartuta. Covid-19a dala eta, sare sozialei eta bide digitalei pisu handiagoa emonda, herritarrakandik hur egotea lortu dabe.\nZiortza Merino da Hirukako koordinatzailea, eta eskualdeaz euskera hutsean informazinoa emoten daben medio bakarra dirala gogoratu eragin dau, eta dino euskaldunen sarea handitzen lagunduko dauela hitzarmenak. 64.601 euro emongo deutsez Hirukari.


Etxean hanketan barizeak tratatzea: errezeta herrikoiak | Gune ofiziala Variconis\nHanketako barizeen tratamendua\nGure amonen errezetak denboran aztertuta daude eta, beraz, barizeak erabiltzen dira, medikuak onartu behar dituela. Honako hauek ahozko administraziorako errezetak dira.\nHerrialdean atseden hartzen dutenek eta udan lorategia belar sasitzen dutenek gailurrak gorde behar dituzte, te infusio gisa erabili. Tontorren aztarnak neguan lehortu eta gorde behar dira. Tea egiteko, 1 koilaratxo behar dituzu. Lehengaiak lehortu ur irakinaren edalontzi batean eta utzi ordubetez. Drogaren edalontzia egunean hiru aldiz kontsumitu behar da. Etengabeko erabilerak zainen arazoak eta ikusmen txarra arinduko ditu.\nSagar infusioak eragin ona ematen du. 3 fruta heldu hartu behar dituzu, 8 zatitan moztu, 1 litro ur irakiten bota kazola batean, itxi eta bildu 4 orduz. Sagarrak birrindu behar dira purea arte eta iragazki bidez iragazi. 200 ml sagar infusio eztiarekin hartu behar dituzu otorduak baino lehen eta oheratu aurretik.\nBaratxuria hodietako garbitzailea da, barizeak etxean tratatzea gomendatzen da. Medikuntza tradizionalean errezeta ugari dago, eta bakoitza ona da. 700 g baratxuri hartu, zuritu eta oratu lehertu arte. Kilo bat ezti gehitzen zaio baratxuri erretegiari, 5 egunez uzten da. Otorduak baino ordu erdi lehenago, 1 koilaratxo jan behar dituzu. masak. Erremedio agortu arte hartzen da.\nOrtiga infusioak barize goiztiarrak tratatzen laguntzen du. 3 koilarak behar dituzu. bota ortigak termo batera, bota litro bat ur irakinetan eta utzi 40 minutuz. Edan 0, 5 infusio edalontzi otorduen artean. Urtika urte osoan tratatu daiteke, lehengaiak farmazian saltzen dira errezetarik gabe.\nGaztainondoak arazo baskularrak laguntzen ditu. Tintura bat lore, fruitu edo azalez prestatu behar duzu. Lehengaiak xehatu, jarri 10 g beira ontzi batean eta bota 100 ml vodka. Hamar egunez, tintura ilunean dago, iragazi eta egunean 3 aldiz hartu aurretik otorduak baino lehen, 30 tanta bakoitza. Droga hau zainak lubrifikatzeko lo egin aurretik erabil daiteke.\nGaztainak loratzen direnean loreak jaso, txikitu eta zukua atera dezakezu. Halako droga bat egunean 25 aldiz 25 tanta har daiteke urarekin diluituta.\nHurritz hostoek hanken mina arintzen eta hantura arintzen lagunduko dute. 1 koilaratxo jarri termo batean. hurritz hosto lehor xehatuak eta bota 250 ml ur irakinetan. Nahasketa 15 minutuz botatzen da, eta, ondoren, 100 ml egunean 4 aldiz hartzen dira. Intxaur hostoak lortu ezin badituzu, azala erabil dezakezu. 7 g inguru azala txikituta beharko dira, ur irakinaren edalontzi batekin egosi eta su eztian su eztian 10 minutuz. Gero iragazi salda eta edan egunean 2 aldiz.\nMomiak zainak etxean tratatzen lagunduko du; odolaren osaeran eta egoeran eragina du. Ikastaroak 10 egun irauten du eta horietan momia tableta bat koilarakada ur batean desegin behar duzu egunean bi aldiz. 3 egun igarota, emaitza sumatuko da: hanpadura eta min gutxiago.\nEskuragarri dagoen beste erremedio bat intxaur muskatua da. Espezia ehotzeko, 1 koilaratxo hartu. fruitu lehorrak eta bota baso 1 ur bero. Infusioa hozten denean, gehitu 1 koilaratxo. eztia eta utzi ordu erdi. Sendagaia esnatu ondoren goizean edan behar duzu eta berehala prestatu zati berri bat, 2 orduren buruan beharko dena.\nHilabete batez errepikatu behar duzu. Tintura alkoholikoa ere presta dezakezu - bota 200 mg beheko intxaur beirazko ontzi batera eta bota litro 1 vodka. 2 aste igaro ondoren, iragazi infusioa eta hartu 20 tanta goizean nahasketa amaitu arte.\nBeheko muturreko hasierako barixak dituztenak etxean tratatu daitezke konpresekin, lozioekin, igurtziekin eta bainuekin. Beheko errezetak nahiko errazak eta eraginkorrak dira, denboran probatuak eta kritika ugari jaso dituzte. Baina barizeak etxean tratatu aurretik, ziurtatu flebologoarekin kontsultatu.\nTomate heldu bat beharko duzu. Zirkulu meheetan mozten da, zainekin estalita eta xerrak benda batez finkatuta daude. Halako konpresa sinple bat 2 orduz uzten da, ondoren tomateak kentzen dira, oinak garbitu eta freskoak aplikatzen dira. Hori egun osoan zehar egin beharko litzateke. Tomateak etengabe txikitu nahi ez badituzu, patata purean zatitu ditzakezu, zapiak banatu ditzakezu konpresetarako eta gero hankak bildu. Tomateak heltzen ez badira, ondo dago - efektua berdina izango da. Tomateekin tratamenduak 2 astez jarraitzen du, eta ondoren ongizatearen hobekuntza nabaritzen da.\nSagar sagardo ozpina ezaguna da bere propietate sendagarriengatik. Etxean barizeak ozpina erabiliz nola kentzen ez dakitenentzako esango dizugu - egunean bi aldiz lubrifikatu behar dituzu oinak eta ahoz ere hartu - disolbatu 2 koilaratxo ur edalontzi batean. ozpina eta edan egunean 2 aldiz. Horrek odola koagulatzea ekidingo du eta odol jarioa suspertuko du.\nCelidonia lehorra ona da konpresetarako. 4 koilarakada bota behar dituzu. belarrak urarekin, irakin eta utzi estalita 10 minutuz. Ondoren, iragazi salda eta busti gasa bertan. Hankak gasaz bilduta daude, film plastikoa gainean eta ordubetez uzten da. Kompresa kendu ondoren, larruazala findu gabeko ekilore olioz lubrifikatzen da. Ikastaroak astebeteko iraupena du, gero atsedenaldia, berriro ere - tratamendua.\nHanketan barizeak tratatzeko eztiak larruazaleko arazoak konpontzen lagunduko du. Bilketak hilean behin egin behar dira 4 egun jarraian. Edozein eztia har dezakezu, nagusia naturala da. Konpresarako oihalak lihoa edo kotoia izan behar du. Eztia oihalaren gainean zabaltzen da, hanken inguruan biltzen da, benda edo igeltsuarekin finkatzen da eta 2 orduz uzten da. 2. eta 3. egunetan, konpresaren eusteko denbora 4 ordukoa da, eta 4. egunean, konpresa gau batetik bestera uzten da.\nUdako tratamendu aukera egokia da ajenjoa hazten dutenentzat. Landarearen adar freskoak moztu, txorrotaren azpian garbitu, lehortu eta fin-fin txikitzen dira. Ajenjo katilu bat lortuz gero, jogurta hartu eta belarrekin nahastu behar duzu. Ehunari gruel bat ezartzen zaio, hanketan finkatu eta 30 minutuz uzten da. Konpresan zehar, hankak buruaren mailatik gora altxatuta egon behar duzu. Konpresak egunero errepikatzen dira hilabetez.\nErrezeta ezohikoa bada ere, horrek ez du eraginkortasuna ukatzen. Hau izango da etxean barizeak sendatzen laguntzeko hurrengo errezeta. Urki hosto freskoak bildu, golfa bezalako kotoizko oihalezko poltsa luzeak eta estuak josi behar dituzu. Poltsak hostoz beteta daude (hosto gehiago bildu beharko dira) eta hankak horietan jartzen dira. Poltsen goiko aldea soken bidez finkatuta dago hankan, zainak estutu gabe. Bat-bateko golf horretan egon behar duzu oinak izerditu arte. Beharrezkoa da hostoak ordezkatzea eta prozedura berriro errepikatzea. Bigarren prozeduraren ondoren, hantura baretu egingo da. Gure urruneko arbasoek ezagutzen zuten urki sauna hori.\nHanketan barizeak ultzera bidez agertzen badira, patataren laguntzarekin sendatu ditzakezu. Patata bat garbitu, zuritu eta irakin behar duzu, birrindu. Lortutako masa ultzera zuzenean geruza lodi batean zabaldu eta gaza benda batekin finkatzen da. 5 orduren buruan, konpresa aldatu egiten da.\nSendatze igurtziak eta masajea Kalanchoe tinturekin egiten dira. Hostoak hartu, lehortu eta fin-fin txikitu behar dituzu. 500 ml-ko beirazko ontzi batean, Kalanchoe xehatua erditik jartzen da, goialdera vodkaz beteta. Tintura armairu batean gordetzen da astebetez, ondoren iragazi. Erremedio hau egunero erabiltzen da hankak goitik behera igurtzi eta masaje arintzeko.\nAza konprimitzea tratamendu errazenetako bat da. Ikastaroak hilabeteko iraupena du. Egunean, aza hosto freskoak, sukaldeko mailuarekin arin jotzen direnak, egunero aplikatzen dira oinetan. Hanka aplikatu aurretik, hostoa findu gabeko olioz zipriztintzen da. Jarraian, hostoak hanketan finkatuta daude benda batekin eta gau batetik bestera uzten dira.\nHanketan barize larriak dituztenentzat etxean tratatzeko intxaur olioarekin saia daiteke. Intxaur berdeak beharko dituzu. Fin-fin txikituta daude, kazola batean jarri eta oliba olioarekin botatzen dira estaltzeko. Berotu potoa edukiarekin su baxuan 40 gradu inguru, eta gero kristalezko ontzi batera eraman eta inkubatu 1 hilabetez. Gainera, sendagaiak zain dilatatuak lubrifikatzeko erabiltzen da.\nSendabelarrek barizeen agerpenak murriztu ditzakete, azalaren azaleko ultzera sendatu. 2 tsp hartuko ditu. kamamila, kalendula, Donibane belarra, zaldi buztana, milarrea eta haritz azala hautsa. Osagai guztiak nahastu eta bota 250 ml ur irakinetan. Nahasketa 30 minutuz barneratzen da eta ondoren konpresetarako erabiltzen da.\nAskotan, barizeekin, gaixoen azala azkura eta lehorra izaten da. Arazo hau ezabatzeko, hartu oliba, itsas aladierno olioa eta aloe zukua proportzio berdinetan. Nahasketa larruazalean lubrifikatzen da egunean bi aldiz, uraren prozedurak egin ondoren egoera hobetu arte.\nBarizearen noduluak akaziarekin murriztu daitezke. Infusioa prestatzeko, 4 koilarakada hartu behar dituzu. fin-fin txikitutako akazia loreak, bota 100 ml vodka, jarri ondo itxitako ontzian eta astindu. Tintura 3 astez gordetzen da, ondoren iragazi. Tratamendua lortzeko, egunean behin larruazalean igurtzi behar duzu.\nBarizearen atzealdean dauden ultzerek arazo ugari sortzen dute. Donibane belarrak larruazaleko arazoak kentzen lagunduko du. Landare freskoa erauzi, xehatu eta 500 ml-ko beirazko ontzi batera bota behar duzu. Lata goialdera arte findu gabeko olioz betetzen da. Ontziak lurrun bainuan jartzen dira eta 6 orduz berotzen dira. Emandako denboraren ondoren, nahasketa hoztu, iragazi eta filtratu egiten da. Lortutako sendagaian, kotoizko konpresak hezetuta eta ultzera gainean finkatzen dira.\nSendagai sinple bat lilaetatik prestatu daiteke. Ez duzu lorerik beharko, hostorik baizik - hainbat pieza. Ur korrontearekin garbitu ondoren, berehala hanken hantura dauden guneetan aplikatu eta benda batekin finkatzen dira. 1-2 ordu igarota, hostoak freskoekin ordezkatzen dira, eta horrela egun osoan. Arratsalderako, erliebe nabarmena sentituko da.\nLupulu konoak unibertsalki erabil daitezkeen dekokzioetarako erabiltzen dira, bai barnetik bai kanpotik. 2 koilarak hartu behar dituzu. kono txikituak eta 500 ml uretan berotu ur bainuan 15 minutu inguru. Ondoren, lortutako konposizioa iragazi eta konpresetarako likido gisa erabili behar duzu. Eguneko 3 aldiz otorduak baino lehen 10 ml barruko decoction bat hartzea ere erabilgarria izango da.\nOndo barizeak, etxeko pomada eragindako ultzerak sendatzen ditu. Farmaziako pomadak hartu behar dituzu iktiolarekin eta urkiaren tarrekin, koilarakada bakoitza. Gehitu 1 koilarakada. eztia, barruko gantz kopuru bera eta aloe zukua. Berotu nahasketa su eztian irakin gabe. Burbuilak sortzen hasi bezain laster, berehala kendu bero eta hoztu. Ukendua kaltetutako larruazalean aplikatzen da, goian benda batez estalia eta finkoa. Egunean behin aldatzen da ukendua agortu arte.\nSendatzeko bainuek nahiko ondo frogatu dute. 50 g sahats eta haritz azala hartu behar dituzu, lehengaiak txikitu eta 5 litro ur bero bota. Nahasketa irakiten jarri eta 10 minutuz sartu estalkiaren azpian. Salda hau oinetako bainuetarako erabiltzen da, oinak 20 minututan horietan murgilduz.\nEdozein gaixotasun bezala, barizeak errazago prebenitzen dira kentzen eta ondorioak kentzen saiatzea baino. Barizeen probabilitatea murriztuko duten hainbat arau daude, baita genetikoki horrelako patologiarako joera dutenengan ere. Beraz, gomendio baliotsu hauek honako hauek dira:\nelikadura egokitu - gozokiak eta opilak baztertu, soja eta kafe gutxiago kontsumitu, edari alkoholdunak;\nsaihestu B bitamina falta, prebentziorako, farmaziako prestakinak har ditzakezu;\nez zaitez gehiegi eseri, eta lanarekin lotuta badago, egin noizean behin beroketa;\ngehiago ibiltzeak, horrek giharrak uzkurtu egiten ditu, eta odolak haietatik zirkulatzen du;\nlehen sintometan (konbultsioak, ziztadak), medikuarengana jo beharko zenuke.\nBukatzeko, esan behar da etxean barizeak tratatzen laguntzeko errezeten aukera nahiko zabala dela. Errezetak ez dira erabili behar espezialista espezialistari kontsultatu gabe, egoera larriagotu ez dadin.